text:
Lættari at varskógva um lógarbrot og óreglusemi
vinna20-03-2018 - 11:16 - Jóanis Nielsen
WHISTLEBLOWING: Almenn starvsfólk skulu verjast við lóg, um tey gera vart við lógarbrot ella óreglusemi, sum tey varnast á sínum arbeiðsplássi. Ætlanin er, at starvsfólk ónevnd kunnu venda sær til Landsgrannskoðanina við illgruna um lógarbrot ella óreglusemi. Landsgrannskoðanin kannar málið nærri og sendir tað til avvarandi aðalstjóra. Higartil er bert ætlanin, at lógin skal galda fyri landsfyrisitingina og stovnar undir landinum
Øssur Winthereig - PRESS
Almenn starvsfólk skulu ekkaleys kunna varskógva um lógarbrot ella óreglusemi, sum tey koma fram á í sínum arbeiði.
Kristina Háfoss, landsstýriskvinna í fíggjarmálum, hevur sent eitt uppskot til løgtingslóg um eina varskógvaraskipan til ummælis.
Í uppskotinum verður sagt, at endamálið er at tryggja greiðar reglur fyri alment sett starvsfólk, um tey varskógva um óreglusemi, sum tey koma fram á í fyrisitingini. Sagt verður eisini, at endamálið er at styrkja rættarsamfelagið og vælferðarsamfelagið.
Í fyrsta lagi er bert talan um starvsfólk í landsfyrsitingini og stovnar undir landinum. Starvsfólk í kommunum og almennum partafeløgum verða ikki vard av nýggju lógini.
Nýggja lógin skal tryggja, at almenn starvsfólk uttan at siga navn, kunnu gera vart við lógarbrot ella óreglusemi á sínum arbeiðsplássi.
-Tað eru vanliga starvsfólkini, sum fyrst gerast varug við ymiskt óregluligt ella ólógligt, men okkurt bendir á – og tað vísa royndir aðrastaðni eisini – at starvsfólk treyðugt vilja boða frá slíkum viðurskiftum, m.a. tí at hetta kann kennast illoyalt mótvegis starvsfeløgum ella arbeiðsgevara, verður sagt í viðmerkingunum.
Hugskotið við lógini er, at hesi starvsfóllki ikki skulu stúra fyri at verða uppsøgd ella merkja aðrar avleiðingar, um tey gera vart við okkurt, sum tey halda ikki er í lagi.
- Søgan vísir tíverri, at persónligu avleiðingarnar kunnu gerast ógvusligar, um starvsfólk velur at varskógva alment um óreglusemi ella viðurskifti, ið ikki eru samsvarandi lóggávu. Hetta ger, at nógv starvsfólk vilja velja frá at varskógva um óreglusemi í framtíðini. Hetta um stig ikki verða tikin til at skipa eina veruliga varskógvaraskipan, ið bæði tryggjar, at óreglusemi verður fráboðað, og verjir tann, ið fráboðar óreglusemið, verður sagt í viðmerkingunum til uppskotið.
Bert týðandi mál
Talan skal vera um týðandi feilir, óreglusemi og vansketni í málsviðgerð, fyrisiting og borgaraavgreiðslu, týðandi brot á innanhýsis mannagongdir og rundskriv, og týðandi og afturvendandi feilir ella vansketni í málsviðgerð, fyrisiting og borgaraavgreiðslu.
Mál, sum kunnu fráboðast um varskógvaraskipanina, eru í fyrsta lagi mál, sum viðvíkja málsviðgerð, fyrisiting og borgaravgreiðslu. Sum dømi kunnu nevnast, at skeivar ella villleiðandi upplýsingar tilvitað verða latnar øðrum myndugleikum ella borgarum, at eitt mál tilvitað verður viðgjørt skeivt, at grundarlagið undir eini avgerð tilvitað ikki er upplýst til fulnar, ella at ósaklig fyrilit eru í málsviðgerðini.
Onnur mál, sum kunnu fráboðast um varskógvaraskipanina, eru t.d. mál um korruptión, nepotismu, mutur, skjalafalsan, svik, fíggjarundandrátt, óregulig viðurskifti í sambandi við bókhald og grannskoðan, týðandi brot á arbeiðsumhvørvisreglurnar, harðskapur og kynsligur ágangur. Hevur eitt starvsfólk illgruna um slík grov lógarbrot, ber til at boða frá hesum um varskógvaraskipanina,
Smærri mál vera ikki vard
Tá sagt verður at málini skulu vera týðandi, so merkir tað hinvegin, at mál sum t.d. ónøgd við løn, arbeiðstíð ella arbeiðsgevara, dugnaloysi hjá leiðslu, frávera hjá starvsfeløgum, smærri brot á innanhýsis mannagongdir um t.d. royking, alkoholnýtslu og privat brúk av interneti ella telduposti ikki hoyra undir mál, sum verða vard av lógini.
Slík mál skulu viðgerast eftir teimum reglunum, sum galda fyri stovnin.
Landsgrannskoðanin tekur ímóti
Í uppskotinum verður skotið upp, at Landsgrannskoðanin umsitur eina varskógvaraskipan.
Starvsfólk skulu kunnu venda sær til Landsgrannskoðanina og boða frá tí, sum tey halda ikki er í lagi. Hetta kann gerast ónavngivið.
Til tess at tryggja navnaloyndina skal tann, sum tekur ímóti fráboðanum beinleiðis frá starvsfólkum, t.d. um telefonina, kunna starvsfólkið um, at tað ber til at lata upplýsingarnar ónavngivin. Samstundis eigur at verða kunnað um, at navnaloyndin er ikki tryggjað, um starvsfólkið eyðmerkir seg sjálvt.
Fíggjarmálaráðið hevur evstu ábyrgd av varskógvaraskipanini, men hevur valt Landsgrannskoðanina at umsita hana.
- At skipanin verður løgd til Landsgrannskoðanina er eisini grundað á, at royndir aðrastaðni vísa, at brotini, sum verða fráboðað um varskógvaraskipanir, aloftast eru av fíggjarligum slagi, t.d. fíggjarundandráttur, mutur og svik. Landsgrannskoðanin hevur frammanundan fíggjarligt eftirlit við almennu fyrisitingini og má tí metast at hava serligar førleikar at kanna mál av hesum slagi, stendur í uppskotinum.
Landsgrannskoðanin skal meta um málini og síðani biðja avvarandi aðalstjóra um eina frágreiðing. Landsgrannskoðanin kann ikki áleggja einum stovni nakað, men skal koma við tilmælum, eins og Løgtingsins Umboðsmaður.
Í november 2014 legði Kristina Háfoss, sum tá var í andstøðu, uppskot til samtyktar fyri Løgtingið, um at smíða eina løgtingslóg um varskógvaraskipan. men tað uppskotið fall.


c: text/html

text:
Stílurin hjá Charlotte
Charlotte Aldebron skrivaði hendan stílin til eina kapping á skúlanum. Hendan kappingin verður skipað árliga av myndugleikunum í New York, og ætlanin er, at hon skal styrkja vitanina hjá amerikanska ungdóminum um flagg sítt, og um hvat tað merkir fyri tey. Stílurin hjá Charlotte vann ikki, men hann vakti stóran ans og bleiv millum annað útgivin á internetinum og lisin upp í útvarpsstøðunum á vári 2002.
1. Fløgg og menniskju
Charlotte heldur, at tað er skeivt at vísa einum stykki av toyi meira virðing enn øðrum menniskjum. Men hvat er tað, sum menniskju hava, sum flaggið ikki hevur? Er nakað, sum flaggið hevur, sum menniskju ikki hava? Tá ið tey vísa flagginum virðing í USA, so gera tey tað millum annað við at halda tí burtur frá jørðini og verja tað móti ringum veðri. Hvat áttu vit at gjørt, um vit vildu víst øðrum menniskjum virðing?
2. Virðing í ymsum londum
Hava vit í Føroyum somu virðing fyri Merkinum, sum Charlotte sigur, at tey hava fyri sínum flaggi í USA? Heldur tú, at vit áttu at havt tað?
3. Tjóðskaparkensla
Kenna vit okkum sterkari, um vit eru errin av okkara tjóðskapi, enn um vit ikki eru tað? Er tað lættari hjá okkum at leypa á onnur menniskju og aðrar tjóðir, um vit eru errin av okkara egnu tjóð? Um ja, merkir tað so, at vit áttu at verið so lítið errin sum gjørligt?
Hvat merkir føroyska flaggið fyri teg? Og hvat merkir tað at vera føroyingur? Hvørjar hugsjónir setir tú í samband við tað at vera føroyskur? Heldur tú, at hesar hugsjónirnar eru øðrvísi enn tær, sum tey brenna fyri í USA? Um ja, hvussu tá?
Leggja vit nakað í at liva upp til tær hugsjónirnar, sum føroyska flaggið stendir fyri?
4. Hvat er tað at vera errin av sínari tjóð?
Um vit eru errin av okkara landi, hvat eru vit so veruliga errin av?
Okkara forfedrum?
Hvussu vit skipa okkara samfelag?
Okkara náttúru?
Okkara mentan? Tónleiki, list og annað?
Okkara dugnaskapi?
Okkara ítróttarfólki?
Okkara ríkidømi?
Okkum sjálvum sum einstaklingar?
5. Erpni og eyðmýkt
Hvussu verður eitt menniskja errið? Er tað rætt, at vit sum einstaklingar verða errin av nøkrum, sum eitt heilt samfelag hevur gjørt? Áttu vit ikki heldur verið eyðmjúk?

robotstxt: allowed

filter: keep


text:
Loksins kom sigurin
Vit skuldu ígjøgnum fýra irriterandi ósigrar, áðrenn glotti kom í aftur.
Undan dystinum ímóti Víkingum í Leirvík í gjár, sá tað onki serligt út. Fýra ósigrar á rað og bert trý stig boðaðu ikki frá góðum, serliga havandi í huga at liðið skuldi til Leirvíkar, júst sama staðið ið vit taptu rættuliga óvæntað ímóti triðjbesta liðnum hjá felagsliðnum í fjør.
Málsetningurin í gjár mundi vera tann at vit skuldu steðga hesi keðiligu gongdini og í allarminsta lagið fara heimaftur við tí eina stiginum. Hendan ætlan fekk eitt skot fyri bógvin beint áðrenn hálvleik, tá Víkingur kemur á odda og "så er den gal igen", halda nokk tey flestu. Dysturin var sum heild nokkso óskipaður og spælið bylgjaði nokkso nógv aftur og fram.
Kanska hálvleikssteðgurin var tiltrongdur at sissa leikararnar niður aftur og minna fólk á hvussu farast skuldi fram. Í øllum førum so svara okkara menn aftur fáar minuttir inn í 2. hálvleik, tá Tijani Mohammed, ið sær út til at vera í stórformi í ár, tekur bóltin við sær uttanfyri 16 meturin og langar til. Javnleikur og knappliga sær eitt sindur ljósari út.
Tað gongur sjón fyri søgn at okkara lið dáma at halda okkum á pínubonkinum, tí vit skulu djúpt inn í yvirtíðina áðrenn forloysandi málið kom. Hettar var eitt brotsspark, ið leikandi venjarin Símin Hansen syrgdi fyri endaði í netmeskunum. 1-2 til útiliðið av Sandoynni og tá dómarin bríkslaði fyri síðstu ferð, so kundu vit øll anda eitt sindur lættari.
Mugu royna at koyra á
Tað krevir sítt at venda einari ringari gongd. Vit mugu endiliga ikki halda at hesin eini sigurin merkir at tað bara peikar uppeftir frá nú av. Næsti dystur inni í Dal er ímóti felagsliðnum úr Suðuroynni og á pappírinum er tað ein dystur, ið vit eiga at vinna, men júst tí kann tað vera vandamikið. Okkara menn eru ivaleyst enn við at finna rætta spælstílin og formurin hevur avgjørt nógv at siga.
Vit vóna og vænta at venjararnir og leikararnir seta seg rætt upp til enn ein sera týdningarmiklan heimadyst, har vit helst skulu innkasserað fyrsta heimasigurin í 2018. Hetta hava trúgvu viðhaldsfólkini, ið hava møtt væl upp higartil í ár, sanniliga uppiborið.
At enda skulu vit eisini viðmerkja at ongin dystur í ár er lættur og vit skulu fegnast yvir hvørt einasta stigið sum vit fáa. Tí fara vit at ynskja leikarunum hjartaliga tillukku við góða avrikinum og teimum trimum stigunum.
Drívið á B71!


text:
Líknandi greinar
Kálvin váð 215 pund
Nú hevur línuskipi Bragd landað og kálvin er vigaður og hann váð 215 pund. Annars fekk Bragd 8000 pund, tað mesta longa. SáH
Yvirlýsing: Verkfallsrætturin skal ikki rørast
Í viðmerkingunum til ólavsøkurøðu løgmans, verður boðað frá, at samgongan umhugsar at skerja verkfallsrættin hjá fakfeløgunum. Á fundi í Fakfelagssamstarvinum í síðstu viku samtyktu tey seks feløgini, at koma við hesi yvirlýsing um verkfallsrættin: Rætturin at samráðast frítt, og rætturin at fara í verkfall eru vunnin gjøgnum hart stríð og drúgvar samráðingar. Fakfeløgini í fakfelagssamstarvinum, Les meira…
Líðhamar best í dag, heili 15.020 pund
Líðhamar kom skúmaði inn eftir vágna nú klokkan 12.00. Teir hava havt ein góðan túr og hava 15.020 pund inni, tað mesta toskur og hýsa og eru teir bestir av línubátunum ídag. Teir byrjaði túr tann 15.10. og veiðan varð boðin út á Fiskimarknaðinum Føroyar og landa verður til N.F.C.S. Her nakrar myndir tiknar ídag.


text:
Fram til 12. august hevur Jón Sonni Jensen framsýningina Viscera-Construct í granskarasetrinum iNOVA við Hoyvíksvegin í Havn. Á Facebook profilinum hjá framsýningingini skrivar Jón Sonni:
I am absolutely thrilled to be able to announce that the largest art foundation in Denmark, The New Carlsberg Foundation, have invested in six, maybe seven of my pieces from my current exhibition 'Viscera-Construct'. This is a huge honour and I'm still trying to realize what has actually happened! You can still see the exhibition, it's open until the 12th August. That's at iNOVA, Hoyvíksvegur 51.
Kinna Poulsen skrivar á Listaportalinum, at "Framsýningin Viscera - Construct er...gjøgnumførd og stórsligin. Heitið á framsýningini sipar bæði til organiskar innvølir og byggivirksemi. Verkini eru tilfarsgranskandi við denti á mótsetningar sum flótandi og hart, tungt og lætt, organiskt og mekaniskt og harvið tykist staðsetingin av framsýningini í einum vísindaligum granskaraumhvørvi uppløgd og væl hugsað. Tað er av sonnum hugaligt at síggja føroysku listina spríkja fram á nýggjum og øðrvísi pallum."
Saman við Oggi Lamhauge hevur Jón Sonni gjørt búmerkið og grafiska hondbók fyri fólkakirkjuna, nú 500 ár eru liðin, síðan reformatiónin tók seg upp, tí týski munkurin Martin Luther (1483-1546) hin 31. oktober í 1517 setti 99 tesur í kirkjudyrnar í Wittenberg í Týsklandi. Tesurnar vóru ímóti katólskum avláti.
Búmerkið hjá Oggi og Jón Sonna, sum tekur støði í Luther-rósuni, sæst á brævpappíri og tiltkøkum hjá kirkjuni. Og nú skúlarnir byrja, fer kirkjan at bera eina teknirøð um Luther, sum Nám hevur givið út, í hvørt hús, saman við einum temahefti, sum burturav er um Luther og reformatiónina. Nám hevur eisini gjørt ein temasíðu til undirvísing við uppgávum um Luther og reformatiónina.
Saman við Trinu Gaard, sum eg avmyndaði á ólavsøkuframsýningini í Listaskálanum í fjør, og í ár hevur fingið heiðurin at skipa somu framsýning, hevur Jón Sonni sniðgivið nýggju jazz og blues barrina Blábar, sum læt upp í miðbýnum í Havn á ólavsøku, har Skilling var fyrr. Tað er júst í andanum hjá Luther. Til lukku við øllum hesum spennandi virksemi, sum nýdefinerar listalig sambond og skerpir grafiska sansin í Luther árinum!


text:
Ergidalur, har fornleivdir eru funnar eftir búsetingum frá víkingatíðini, skal eftir ætlan gerast til pumpuverk hjá SEV. Uppmátingar eru gjørdar, og ætlanirnar vóru lagdar fram á almennum kunningarfundi í Hovi í farnu viku. Men søgan og náttúran í Ergidali er serstøk, og friðingarmyndugleikar áttu at tala fyri, at Ergidalur fær frið. Friðingarmyndugleikarnir eru nemliga teir einastu sum kunnu tryggja, at samfelagsplanleggingin fer fram við skili, so at náttúra og mentanararvur ikki hvørva. Vónandi kemur friðingarnevndin fyri Suðuroyar sýslu skjótt við greiðum útmeldingum um hví Ergidalur skal varðveitast.
Men at friðingarmyndugleikin verður spurdur sum seinasta lið í eini viðgerð er ikki nøktandi. Avleiðingarnar á náttúru og umhvørvi áttu at verði lýstar longu áðrenn almennar ætlanir verða samtyktar. Serliga er orkupolitiska ætlanin, sum fyri stuttum varð snikkað til, ein vanlukka, tí hon ikki tekur hædd fyri náttúru, umhvørvi og mentanararvi. Nógv eru dømini um vánaliga tilrættislegging. Eitt er Eiðisverkið, sum tømdi allar áirnar, sum leiða fekst vatn út á hav. Í Funningsfirði er vatnútskiftið í firðinum av hesi orsøk, minkað burtur í einki, og tá ið turrveður er, hevur eitt nýtt fyribrigdi tikið seg upp – reyðalga, sum litar allan firðin reyðan. Alingin í økinum ger ikki støðuna betri, og nógva lívið í firðinum er nú burtur.
Tað hevur einki upp á seg at oyða náttúruna í einum samfelag við manglandi lógum og veikum náttúrumyndugleika. Hóast mótmæli og fólk, sum gera vart við teirra ónøgd, verða brot á umhvørvissamtyktir í heilum framd. Á Víkum er aliringur settur upp, Kaldbaksfólk sluppu ikki at varðveita fjøruna, og Havnarútbyggingin og spreingingarnar á Glyvursnesi eru blivin beiskur veruleiki. Næst í røðini er Ergidagur í Hovi, sum ikki bert er rík náttúra, men eisini hevur
siðsøguligan týdning.
Fyri at náttúran í Føroyum skal fáa ta verju, sum hon hevur tørv á, mugu sterkir stovnar umboða náttúruna og umhvørvið. Hesir stovnar mangla, við tí úrsliti, at Føroyar eru væl á veg at verða umskapaðar til eitt stórt ídnaðarøki. Einaferð var ein Agenda21 stova í Føroyum – ein stovnur sum saman við kommununum skuldi skipa burðardygga menning kring landið, men hetta arbeiði varð niðurlagt í 2015. Játtanin varð tikin av fíggjarlógini, og eftir stendur einans Umhvørvisstovan, sum ikki vil fáast við náttúruspurningar. Fólk kring landið eru ørkymlað og rópa fyri deyvum oyrum, og hóast nógv politiskt tos hevur verið um tey 17 heimsmálini, burðardygga menning og annað grønt, so sæst einki til hetta, tá tað kemur til stykkis. Skil má koma í føroyska náttúruvernd, og hetta er bráðneyðugt!
Vinaliga
Føroya Náttúru- og Umhvørvisfelag


text:
Pætur Hjalmar Evensson 10.08.2018 (00:50)
Børn úr grønlendskum barnaheimi framførdu trummudans
Beint eftir klokkan 21:30 í kvøld hoyrdust forvitnisligir tónar yvirav lítla pallinum á Summar Festivalinum. Tað vóru grønlendsk børn og ung úr barnaheiminum í Uummannaq, sum sungu, dansaðu og spældu uppá trummur mitt á gøtuni.
Hetta var grønlendskur trummudansur, og fleiri fólk savnaðust rundan um grønlendsku børnini, sum vóru íklødd grønlendsk klæði og sungu á grønlendskum.
Pipaluk Hammeken var ein av fyriskiparunum, og hon sang eisini við. Hon hevur føroyska mammu, og tær arbeiða báðar á barnaheiminum í Uummannaq.
- Vit plaga ofta at framføra, og tað gera vit millum annað fyri at spreiða eitt sindur av gleði. Tað var ordiliga stuttligt í kvøld. Vit framførdu eisini á flogvøllinum, tá vit komu til Føroya, sigur Pipaluk Hammeken.
- Vit møttu tveimum grønlendarum, og vit sóu, at teir fingu tár í eyguni, tá teir sóu okkum framføra, fortelur hon.
Øll børnini í barnaheiminum vóru komin til Føroya, tí tey skuldu í eitt brúdleyp. Tey løgdu í hesum sambandi leiðina framvið Summar Festivalin og fingu í lag at framføra teirra trummudans. Tey kalla seg fyri Uummannaq Music.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð og lag: Øssur Berghamar
Viðmerking: Yrktur við íblástri úr náttúruni og Sálmi 34, 2: “Eg skal lova HARRANUM altíð, prís Hansara skal altíð vera mær á munni.” Sungin á fyrsta sinni í samkomuni Kristnastovu tíðliga í 2017.
1. Guds skaparverk og undur mong
eg skoða kann á grønu ong.
Náttúran ber fram takkarsong
hvønn dag til skaparan.
Ta rúmd, tú sært eitt dýrdarkvøld,
planeturnar og stjørnufjøld,
sum staðið hava øld um øld,
tær bera boð um Hann.
Niðurlag: Og eg skal altíð lova Harranum,
sum dýrt mær frelsuna vann.
Altíð undrast á ta náði, sum
mín sál hjá Honum fann.
2. Tann Gud, ið altíð var og er,
sum skapti alt og øllum ber,
Sín son lat senda niður her
at doyggja fyri meg.
Ja, Hann, sum mælti: veri ljós,
mær veitti lív og nýggja kós.
Nú Kristi krossur er mítt rós
og fríur eri eg.
3. Um stokkut er mítt tíðarskeið,
mær heldur Hann, sum broytist ei.
Við lyftum Hans á lívsins leið
eg tryggur vera kann.
Í Kristusi mítt lív er fjalt,
Hann signaði meg túsundfalt,
og trygt meg leiðir gjøgnum alt
inntil eg síggi Hann.


text:
Eitt av mínum hjartamálum er inklusión. Í hesum tekstinum fari eg at tala fyri inklusión av børnum í vøggustovu, barnagarði og skúla.
Tað hevur í eitt langt áramál verið siðvenja í alt størri mun at inkludera børn við ymiskum frábrigdum í vanliga umhvørvi. Seinastu árini havi eg gjøgnum mín post sum forkvinna í Javna sæð eitt týðuligt rák beint tvørturímóti. Also, at man aftur í størri mun ger serstovur til børn við serligum avbjóðingum í barnagørðum og skúlum.
Tað er ein gongd, sum vit ikki bara kunnu standa og hyggja at. Tað er ein orsøk til, at Føroyar hava tikið undir við ST-sáttmálanum fyri fólk við breki. Sáttmálin sigur greitt, at børn við serligum avbjóðingum eiga somu rættindi sum onnur børn til ein innihaldsríkan og mennandi gerandisdag.
ST-sáttmálin byggir m.a. á Salamanca samtyktina, sum aftur byggir á gransking og konsensus frá fremstu granskarum innan hetta økið. Niðurstøðan í Salamanca samtyktini sigur, at børn, í tann mun tað upp á nakran máta er gjørligt, eiga at verða inkluderað í vanligar bólkar / flokkar av børnum. Netupp tí væleydnað inklusión er tann hátturin, sum mennir børnini best. Ikki minst børnini, sum onki baga.
Nú hoyri eg fyri mær røddir sum siga, jamen í Danmark riggar tað illa. Ja tað havi eg eisini frætt. Sperðilin skal finnast í, at inklusiónsherferðin í Danmark seinastu árini er gjørd við sparitiltøkum fyri eyga. Altso manglandi starvsfólk og tvørrandi útbúgving / eftirútbúgving av starvsfólkunum.
Ætla vit, at inklusión skal eydnast er tvingandi neyðugt, at tilfeingi fylgir við:
- Hóskandi nøgd av starvsfólki
- Hóskandi vitan um inklusión og førleikar at brúka vitanina í verki
- Hóskandi fysiskar karmar í dagstovnum og skúlum
Við at leggja orku í trivnaðin og menningina hjá børnum frá byrjan vinnur samfelagið margfalt inn aftur í seinna enda.


text:
World Cup í svimjing
FINA World Cup er heitið á altjóða svimjikappingum, sum verða hildnar í fleiri býum kring heimin á hvørjum ári um heystið frá september til tíðliga í november. Vinnararnir fáa heiðursmerki og vinna eisini pengar. Kappingarnar eru í stuttum svimjihylum, tvs. har hylurin er 25 metrar langur. Kappingarnar kunnu eitt nú brúkast til at kvalifisera seg til aðrar svimjikappingar sum t.d. HM á stuttbana, EM á stuttbana osfr. Ein føroyskur svimjari, Pál Joensen, hevur vunnið fleiri heiðursmerki á hesum World Cup kappingum í 2009, 2010 og 2011. Aðrir føroyingar hava eisini luttikið á Wold Cup stevnum, men tey hava ikki fingið nakað heiðursmerki.
World Cup svimjistevnur[rætta | rætta wikitekst]
Í 2011 eru hesar World Cup svimjistevnur:
- Dubai 7. - 8. oktober, 2011
- Stokkholm, Svøríki, 15. - 16. oktober 2011
- Moskva, Russland 18. - 19. oktober 2011
- Berlin, Týskland 22. - 23. oktober 2011
- Singapore, 4. - 5. november 2011
- Beijing, Kina 8. - 9. november 2011
- Tokyo, Japan 12.- 13. november 2011[1]


text:
Virksemisætlan
- Veturin Futsal fyri ungdómslið, so tey venja árið runt við fáum, stuttum steðgum (2 vikur ella so). Medio mars eru allar hinar deildirnar komnar í sving.
- Ungdómar frá U14 og upp eftir fáa tilboð uppá fysiskarvenjingar um veturin
- Venjarar ganga til venjaraskeið um veturin hjá FSF
- Um veturin verða innahýsis fyrilestrar hildnir fyri venjarum og hjálparfólkum
- Innanhýsis dómaraskeið síðst í januar
- 2. hvønn týsdag árið runt er fundur í Ungdómsleiðsluni.
- 28. mars er KÍ tilmeldingardagur
- Í mai mánað tiltakið Grassroots/Fótbóltur fyri øll
- Venjarafundir verða eftir tørvi.
- Í apríl mánaða verða foreldrafundir hilnir og annars eftir tørvi.
- Juli/august fara ungdómslið uttanlands at taka lut í kappingum
- Oktober hugnaløta fyri venjarum og hjálparfólkum


text:
At byrja við vóru tað fyri tað mesta stakir menn, ið fóru tað longu leið um Atlantshav, men seinni eisini heilar familjur.
Nøkur fluttu seinni heimaftur til Føroya, men frá øðrum hoyrdist einki aftur.
Steffen Stumman Hansen, mag, art. Í forsøguligari fornfrøði, hevur, í sambandi við arbeiði at skriva Fuglafjarðar søgu, kannað hvat hendi við fuglfirðingum, ið fluttu til Norðuramerika.
Tað hevur havt við sær, at Hanna Hansen og Steffen Stummann Hansen nú arbeiða við einum verki um føroysku emigratiónina til Norðuramerika.


text:
Svarthálsa (lat. Charadrius hiaticula L; da Præstekrave) er lítið kroppstørri enn grátítlingur, men hevur nógv longri veingir. Á bakinum er hon morgrá, í neðra hvít. Høvdið er flekkut av gráum og svørtum og hvítum; hálsurin er hvítur við svørtum ringi, sum breiðir seg niður á bringuna.
Svarthálsan heldur seg mest á eyri ella sandi. Hon eigur uppi á berum fjøllum, ella har sum hon finnur eyrlendi lægri á haga. Eggini eru 4, ring at finna, tí tey eru samlitt við eyrin. Kemur fólk nærhendis reiðrinum, rennur hon undan, stólpandi og bóltandi, við veingjunum skavandi eftir jørðini og útbreiddum veli trýst niðurá.
Dúnungarnir eru grønir og gráir; lítið sæst til teirra, tí teir fjala seg millum steinarnar. Tá ið teir eru floygdir, kennast teir frá hinum gomlu, av tí at teir eru hvítir á bringu og barka. So flyta bæði gamlar og ungar í flokkum oman á eyrin við vatnstrendurnar ella á sandin við sjóvarstrondina. Lítið síggjast tær flúgva, einki ganga tær, og tó eru tær ikki í frið, renna kvikar aftur og fram, bráðsteðga eitt lítið bil, og so aftur at renna, alt meðan tær hvína eitt vælljóðandi »dújit«. Um mikkjalsmessu rýma tær — suður til Afrika.
Úr: Mikkjal á Ryggi: Fuglabókin, Dýralæra II. 1951.
Vaðfuglarnir hava langar og klænar føtur og eru berir langt niðan um fótliðin. Baktáin er lítil, á summum eingin. Flestallir duga at svimja, tó at teir gera næstan einki av tí. Summir hava eisini eitt eiti av fitjum. Allir eru teir flytifuglar.


text:
BBC-verturin Mike Bushell ansaði ikki nóg væl eftir, tá ið hann skuldi gera eina samrøðu við bretskar svimjarar, nú á Commonwealth Games í Avstralia 😀
Category: Annað
Almennur fyrilestur um doping og match-fixing, 15. februar 2018
Lesið her á isf.fo
Hóskvøldið kl 19.00-20.30 er almennur fyrilestur um doping og match-fixing í Smæruni, sum er í Havn
- Jesper Frigast Larsen frá Antidoping Danmark og Virgar Hvidbro, aðalskrivari í FSF, fara fyrst at umrøða, hvat matchfixing er og hvat FSF ger fyri at fyribyrgja matchfixing í Føroyum.
- Magni Mohr, granskari, fer at hugleiða um doping og heilsu.
- Hjalti Gunnarstein, landsapotekari, fer at tosa um ólóglig evnið, sum verða flutt inn í landið.
- Annemarie Haar Kristensen fyri Antidoping Danmark fer at tosa um doping og ítrótt.
- Umboð úr Tvørmegi fer at kunna um týdningin at hava eitt reint dopingumhvørvi innnan fitnesumhvørvi.
- Jarvin Feilberg Hansen frá Antidoping í Føroyum fer at tosa um dopingarbeiði í Føroyum.
Svimur runt Gotland til frama fyri fólkaheilsu, integratión og svimjiførleika
Nú gott og væl meðan vit mongu eru til Oyggjaleikir á Gotlandi, svimur triatleturin Jonas Colting teir 300 kilometrarnar runt oynna, í tríggjar vikur fram til Almedalsveckan sum verður í Visby beint aftaná Oyggjaleikir. Hetta til at fáa politikarar at vakna og byggja svimjihallir, til frama fyri fólkaheilsu, integratión og svimjiførleika.
Continue reading Svimur runt Gotland til frama fyri fólkaheilsu, integratión og svimjiførleika
The Rock testar Phelps í ‘Baywatch’ reklamu
Danir byggja risa vatnland í Høje-Taastrup
Michael Phelps í Call of Duty trailara
Tað er ikki so at vera eitt kent andlit 🙂
Sí t.d. Forbes
Ballada tá Ryan Lochte luttók í ‘Vild med dans’
Ryan Lochte luttekur í hesum døgum í Dancing With The Stars, og var har nú eisini rok har, tá ið hann og partnarin Cheryl Burke høvdu roynt seg í fyrsta foxtrot. Tveir mans troðkaðu seg upp á dansigólvið, meðan nakrar dámur stevfast róptu ‘liar, liar’, ílætnar t-skjúrtur við onkrum mótmæli á.
Continue reading Ballada tá Ryan Lochte luttók í ‘Vild med dans’


text:
Fíggjarnevndin avgjørdi á fundi 10. oktober at seta Heina Østerø í starv sum sløkkiliðsstjóri hjá Tórshavnar sløkkiliði.
Heini varð settur í fast starv sum sløkkiliðsmaður hjá Tórshavnar sløkkiliði í 1997, og í 2003 varð hann settur sum átaksleiðari. Seinastu tíðina hevur Heini røkt starvið sum fyribilssettur sløkkiliðsstjóri.
Heini hevur drúgvar leiðsluroyndir hjá Sløkkiliðnum og hevur harumframt tikið útbúgving sum liðleiðari og átaksleiðari innan brunatrygd v.m., skrivar Tórshavnar kommuna.
Frammanundan er Heini útbúgvin bilmekanikari og hevur m.a. starvast hjá Strandferðsluni.
Sløkkiliðið fingið nýggjan stjóra
Heini Østerø hevur fingið hægstu ábyrgd av sløkkiliðinum
Mynd: Sverri Egholm
Fíggjarnevndin avgjørdi á fundi 10. oktober at seta Heina Østerø í starv sum sløkkiliðsstjóri hjá Tórshavnar sløkkiliði.


text:
Orð: Emilie Thorup
Lag: Jógvan á Lakjuni
Týtt: Ismar Joensen
Upprunaheiti: Nu falmer alle roser
1. Nú farast allar rósur, nú følnar hvørt eitt strá,
við frosti kemur vetrartíðin kalda.
Enn blómar tó ein rósa, hin fagrasta, eg sá,
sum aldri ein í mold skal vita fjalda.
2. Hon upprann í Guds hjarta, við krossins fót hon fann
sín gróðrarmátt í Jesu djúpu sárum.
Sín lit og anga fekk hon av blóðinum, sum rann.
Áh, lív, áh, vøkstur, størst av undrum rárum.
3. So mong ein jarðarurtin við rósunavni her
seg prýðir – áh! sum leyv hon burtur gulnar.
Men um hin himmalrósa í barmi tínum er,
tú trýrt, at deyðin tapa skal til fulnar!
4. Meg knógvar eingin vetur, men várið ævigt er,
tí eg á krossins gátu trúgva vildi,
og á mín veg her niðri, hvørt stig mín fótur ger,
sær Jesus mín við kærleika og mildi.
5. Áh, góði Gud, hav tøkk fyri smáblómur á jørð,
sum kærleikin oss fyri fót man breiða.
Ja, góði Gud, hav tøkk, at tín vinur, ein og hvør,
skal ævigt hava rósuna at eiga!


text:
Fiskimenninir hava m.a. blokerað ferðsluna til og frá oynni Chiloe, har tveir triðingar av virkingarkapasitetinum fyri laksi eru staðsettir. Hetta merkir, at laksaframleiðararnir ikki fáa sent sínar vørur á útlendsku marknaðirnar í m.a. USA og Brasil.
Fiskimenninir eru ónøgdir við tað tilboðið um stuðul, sum Chilenska stjórnin hevur boðið teimum í kjalarvørrinum av trupulleikunum við reyðalguni, sum hevur forðað fiskiskapinum í hesum partinum av landinum. Trupulleikarnir við reyðalgunum verða hildnir at stava frá veðurfyribrigdinum El nino, sum hevur hækkað sjóvarhitan í hesum partinum av kyrrahavinum.
Støðan á laksamarknaðinum er frammanundan trupul við tað, at tað er torført hjá framleiðarunum at nøkta eftirspurningin eftir laksi.
Kelda: ilaks.no og Undercurrent News


text:
Atkoma og bygging
Rørslutarnað
MEGD virkar fyri, at øllum fólkum stendst í boði, at kunna virka og liva ótarnað í samfelagnum hóast rørslubrek.
MEGD hevur gjørt eina vegleiðing um bygging og atkomu, sum byggiharrar, kommunur og onnur áhugaði kunnu brúka tá í bygt verður. Henda leiðbeining inniheldur góð ráð um stødd á t.d hurðum, gáttun skráum o.s.fr.
Atkoma úti
Frammanfyri úthurð skal ein plattur vera, sum er á hædd við gólvið innanfyri. Platturin skal vera minst 1,5 x 1,5 m mált frá síðuni, har hongslini eru.
Um hurðin gongur út, skal platturin vera 0,2 m størri fram við húsavegginum. Hæddarmunur millum lendi og platt skal javnast við skráa ella rampu.
Við úthurðar skal vera gott ljós og tær skulu hava annan lit enn veggurin, soleiðis at tær eru góðar at finna hjá sjónveikum. Úthurðar skulu hava lættgangandi handtak og skulu ganga lætt.
Almenn ves
- Rúmstøddin skal vera minst 210 x 230 cm. Um hurðin gongur inn í rúmið, skal rúmið vera størri. Gáttin skal ikki vera meira enn 2,5 cm høg
- Hurðaopið skal vera í minsta lagi 77 cm ljósmát (Hurð=9M)
- Hædd til yvirkant á vesi. - setri skal vera 48 - 50 cm
- Hædd til yvirkant á vaski skal vera uml. 80 cm
- Hondvask og ves skulu standa soleiðis í mun til hvørt annað, at brúkarin kann brúka vaskið, meðan hann situr á kummuni
- Hædd til undirkant á spegli skal vera uml. 90 cm
- Mát frá ves - stóli til vegg (har sum hondvaskið ikki er) skal vera minst 90 cm
- 2 stk. Hondstuðlar (hædd uml. 80 cm) skulu vera
- Vendiflata (D=150 cm) til koyristólar skal vera inni á toilettinum
Lyftir
Í bygningum við 2 hæddum ella meira (bygningar við 1 hædd afturat stovuhædd) skal vera minst ein lyfta sum er atkomulig á øllum hæddum.
Í íbúðarbygningum skal lyftistólurin vera minst 110 cm breiður og 140 cm djúpur. Hurðaopið skal vera minst 80 cm. Í almennum bygningum, virkisbygningum og bygningum til eldri og rørslutarnaði sum eru røktarkrevjandi skal lyftustólurin vera minst 200 cm breiður og minst 140 cm djúpur. Hurðaopið skal vera minst 90 cm.
Knøttar eiga at vera settir miðskeiðis á veggin og 90 - 120 cm frá gólvi. Knøttar eiga at vera merktir við tølum og blindskrift. Blindskriftin eigur ikki at standa á sjálvum knøttinum.
Parkering
Parkeringspláss til rørslutarnaði skal vera væl avmerkt. Plássið skal vera 3,5 m breitt. Møgulig gongubreyt kann, um hon er sløtt og í somu hædd sum parkeringsøkið, brúkast sum partur av hesi breidd. Frá parkeringsøkið til annað økið má hæddarmunurin ikki vera meira enn 2,5 cm
Parkeringspláss til bilar við rampu skal vera 4,5 x 8 m.
Parkingeringspláss til rørslutarnaði skal altíð vera so nær við inngongd, sum gjørligt.
Tal av parkeringsplássum.
Um tað eru meira enn 10 parkeringspláss skal eitt vera til rørslutarnaði. Eru til og við 100 parkeringspláss skal 1 vera fyri hvørji 25. Eru meira enn 100 parkeringspláss skulu 5 vera til rørslutarnaði.
Peningasjálvtøkur, gjaldsterminalar o. l.
Peningasjálvtøkur, gjaldsterminalar o. l. skulu gerast soleiðis, at rørslutarnaði fólk kunnu brúka teir. Hæddin skal vera soleiðis,at fólk í koyristóli kunnu brúka teir.
Hetta kann gerast antin við at seta Peningasjálvtøkur o.l. soleiðis, at eitt fólk í koyristóli røkkur teimum, ella so at sjálvtøkurnar kunnu lyftast upp og niður.
Støðuplássið frammanfyri skal vera minst 1,3 x 1,3 m og skal vera vatnrætt.
Rampur
Rampur skulu vera minst 1,3 m breiðar. Er rampan longri enn 10 m, skal hon vera minst 1,5 m breið og ein vatnrættur hvíldarstaður (repos) sum er minst 150 cm langur skal vera pr. 10 m. Hallið skal ikki vera størri enn 50 cm (1:20). Rampur skulu hava hondlistar og hjólverjur á báðum síðum. Har sum hæddarmunurin er meir enn 50 cm, skal trappa vera eisini.
Trappur
Trappur í felagsrúmum skulu vera minst 1 m breiðar. Í dupulthúsum skulu trappur vera minst 0,9 m breiðar. Hæddin yvir trappum skal vera minst 2,0 m.
Lutfallið ímillum grund og uppstig á trappu skal vera soleiðis, at hon er trygg at ganga á. Úppstigið skal ikki vera meir enn 18 cm.
Á beinum trappum, kvart - og hálvsvingstrappum skal grundin vera minst 28 cm, í íbúðarbygningum tó 25 cm. Á snyrilstrappum skal grundin vera minst 20 cm.
Grund og uppstig skulu mátast í gongulinjuni.
Snyrilstrappur eru ikki vælegnaðar til blind og sjónveik.
Vegleiðing:
- Innandura trappa : 2 uppstig + 1 grund = 61 - 63 cm (Ikki snyrilstrappur)
- Uttandura trappa : 2 uppstig + 1 grund = 65 - 70 cm (Ikki snyrilstrappur)
Hondlistar og verjur:
- Har sum trappur ella rampur eru, skal hondlisti vera, sum er minst 0,8 m høgur, og har sum trappupallar eru, skal hæddin vera minst 0,9 m.
- Glaspartí skulu gerast soleiðis, at eingin vandi er fyri fólkaskaða. Glaspartí í veggjum, glashurðar og glaspartí við hurðar skulu merkjast tíðiliga ella verjast.
- Hondlistar skulu vera lættir at halda um.
- Træ er vælegnað til hondlistar.
Hurðar
Innhurðar: Hurðaopið skal vera minst 77 cm (Hurð=9M). Gongur hurðin ímóti tær, skal vera minst 50 cm frípláss á síðuni mótsætt hongslunum. Gáttin skal ikki vera meira enn 2,5 cm høg.
Úthurðar: Hurðaopi skal verða minst 10M.
(1 M = 10 cm)


text:
Eftirlitsfólkini til almenna svimjing hjá Sjóvar kommunu vóru herfyri á fyrstuhjálpar- og trygdarskeið í Stranda skúla.
Undirvísarir á skeiðnum vóru Jógvan Jensen og Johannes Nilssen frá Ansni.
Jógvan og Johannes høvdu, saman við kommununi, samskipað ein heilan skeiðsdag, har eftilitsfólkini blivu skúlað í m.a. lívbjargandi fyrstuhjálp, tilbúgving av svimjihallum, nýtslu av hjartastartara o.ø. Frálæran var skipað sum nakað av teori og mest praktisk venjing.
Í sambandi við fyrstuhjálpar- og trygdarskeiði, hevur Sjóvar kommuna keypt sær ein venjingar-hjartastartara. Hetta so at møguligt er at læra seg at nýta ein hjartastartara, og tískil verða betur tilbúgvin, um neyðugt einaferð verður at nýta ein orduligan hjartastartara.


text:
Føroyskir Biodagar í Keypmannahavn/
Frá 25. septembur fram til 2. oktobur leggja Føroyskir Biodagar dent á filmisku Føroyar, søguliga og í dag.
Filmstevnan fer fram á Norðurbryggu og á Cinematekinum í Keypmannahavn, og á skránni eru frumsýningar, virðisløntir stuttfilmar og søgulig høvuðsverk úr Føroyum.
Føroyskir Biodagar fevna í ár um heili 22 filmar ella rættari sagt 7 spælifilmar, 3 heimildarfilmar og 12 stuttfilmar. Harumframt koma fleiri spennandi gestir at kjakast um teir einstaku filmarnar og um føroyskar filmar sum heild.
Millum annað verða tríggir filmar hjá Katrinni Ottarsdóttur vístir, tann spildurnýggi spælifilmurin , ”Ludo”, ”Bye bye blue bird” frá 1999 og ”Atlantic Rhapsody” frá 1989. Harumframt verða bæði ”Barbara” (1997) hjá Nils Malmros og tann týska filmsútgávan av Barbaru frá 1961, har svenska Harriet Anderson hevur høvuðsleikutin, vístir.
Á skránni eru eisini tvey tiltøk við føroyskum stuttfilmum, og millum annað tvey kvøld við danska filmsleikstjóranum, Ulla Boje Rasmussen, sum vísir sínar heimildarfilmar, ”1700 metrar frá framtíðini” (1990) og ”Tre blink mod vest” (1992).
Millum hinar gestirnar eru filmsleikstjórarnir Katrin Ottarsdóttir og Nils Malmros. Eisini koma Sakaris Stórá, Marianna Mørkøre, Rannvá Káradóttir og Ingun í Skrivarastovu at vísa føroyskar stuttfilmar frá seinastu árunum. Harumframt kemur filmsøgufrøðingurin Jan Erik Holst úr Noregi og vísir ein av teimum fyrstu spælifilmunum, ið er spældur í Føroyum, nevniliga tann norski filmurin, ”Selkvinnen” (1953).
Føroyskir Biodagar vera í Tórshavn í byrjanini av 2015 og fara fram í Norðurlandahúsinum.
Les meira um Føroysku Biodagar í Keypmannahavn


text:
Jødisku páskirnar verða nevndar Pesach á hebraiskum og Passover á enskum. Passover merkir at fara framvið og sipar til deyðseingilin, sum ikki fór inn, men fór fram við húsunum, har blóð var smurt á durastavin.
Jødisku páskirnar verða hildnar til minnis um útferð ísraelsfólks úr Egyptalandi.
Sabbat - Hetta er hvílidagurin, leygardagur, sum verður væl fyrireikaður dagin fyri. Keypt verður inn til eina serstaka máltíð, og húsið verður reingjørt, áðrenn familjan fer í synagoguna fríggjakvøld um sólsetur.
Shavout, hvítusunna - til minnis um at Gud gav Mósesi tey 10 boðini og Toraina á Sinai fjalli.
Sukkot, leyvsmáttuhátíð - til minnis um tá ísraelsfólk bygdu leyvsmáttur á 40 ára longu oyðimarkarferðini.
Purim - til minnis um fyrstu ferðina Gud bjargaði ísraelsfólki undan týning.
Hugskot:
Bólkaarbeiði, 3 næmingar í hvørjum bólki. Næmingarnir skulu velja eina jødiska høgtíð og svara spurningunum á hesum skjalinum.
Slóðir:
Norskur lærufilmur eftir Elisabet Svenning og Nina Karoline Fraasum. Filmurin er um jødiskar høgtíðir og er til 5. - 9. flokk
Søgan, sum stendur í 2. Mósebók, sigur, at Móses fekk boð frá Gudi um at leiða ísraelsfólk út úr trældóminum og inn í teirra egna land. Men hetta var trupult, tí Farao, ið stýrdi landinum, ikki vildi lata fólkið sleppa avstað.
Tí var Gud noyddur at senda plágur yvir Egyptaland. Plágurnar vóru tíggju í tali:
Hugskot:
Být flokkin í trælir og harrar. Trælirnir skulu akta harra sín í 5 minuttir, og so býta tey um leiklut. Tosið um, hvussu tað kendist at vera trælur, og um, hvussu tað kendist at vera harri.
Bið helmingin av næmingunum tekna eina ella tvær av plágunum. Ansa eftir, at allar tíggju plágurnar eru við. Bið hin helmingin finna myndir í vikubløðum av nútímans vanlukkum/plágum. At enda skulu báðir bólkar gera plakatir, eina við tekningum og eina við myndum. Tosið um plakatirnar og samanberið.
Hyggið at filminum "The Ten Plagues of Egypt" um tær tíggju plágurnar og tosið um spurningarnar í hesum skjalinum.


text:
Rockur er ein løgin stødd. Síðstu 10+ árini havi eg havt ein trupulleika við rock tónleiki, tí hann er vorðin ov sjálvtilsipandi, fortíðardyrkandi og, ja, stagneraður. Rockurin hevur í longri tíð havt ilt í endurnýggjanini og er ikki nær námind teirri støðu, ið hann áður hevði sum breitt fevnandi mentanarmegi. Fyri ikki at tala um rockismu, kynsstereotýpur og annan afturhaldssinnaðan viðfáning, ið hongur uppi við rock hugtakinum.
Og so knappliga, áðrenn eg veit av, leggur eitt nýtt og spikafeitt rock lag seg afturat varðanum, og eg eri seldur sum fyrsta dagin. Hesuferð eru tað kanadisku Black Mountain, ið (aftur) hava sannført meg, og tað sum tey gera, er rockur av tí gamla gedigna slagnum við síðum hári, t-skjúrtum og slitnum kovboybuksum. Ósmædnar tilsipingar til 70'ini, Black Sabbath, Led Zeppelin, Pink Floyd og Deep Purple. Við hópin av psykedeliskum stoner dryssi omaná.
Á ongan hátt ein enduruppfinning av djúpa tallerkinum. Tvørturímóti. Kortini dyrki eg tað og gloymi nærum alt um áðurnevnda trupulleika. Tá er tað, at hugtakið dialektiskur rockur rennur fram fyri meg. Kanska rúmast rockurin í einum dialektiskum samspæli millum avvísing og tilognan. Kanska. Eg veit tað ikki fyri vist. Herfyri prátaði eg við ein listamann, er hann nevndur er hann kendur, og ein av niðurstøðunum, ið vit komu fram til, er, at tað at gerast vaksin er at læra at fyrihalda seg dialektiskt til tingini. Helst er tað hetta prátið, ið spøkir.
Ikki tí, tað kemur ikki óvart á, at Black Mountain eru góð, tí eg havi verið fan av teimum síðani 2008, og tað er næstan 10 ár síðani. Tá var tað onnur útgávan hjá bólkinum, In The Future, ið tók meg á bóli sum vertur í Rokkstovuni. Hon var nógv spæld tann plátan.
Áhugin fyri bólkinum vaks, eftir at tey spældu eina góða og njótingarverda konsert á Roskilde Festival í 2008. Hóast hetta var á sama palli sum My Bloody Valentine, ið leiktu eina bergtakandi og yvirdrivna reunion konsert fyrr á kvøldinum, so megnaðu Black Mountain tó eisini at sannføra okkum við sínum deiligu vibrasjónum. Í 2010 kom triðja útgávan Wilderness Heart, og um sama mundið fekk eg eisini sjálvnevndu debutina (2005) í hús.
Í kjalarvørinum av Wilderness Heart bleiv tað til tvinnar konsertupplivingar hjá okkum: ein á Loppen í Keypmannahavn, og ein á Vega í sama býi. Síðani hevur verið nokkso kvirt rundanum bólkin. Ein soundtrack útgáva kom í 2012 (Year Zero), ið innihelt nýtt og gott gamalt, men annars hevur ein ikki hoyrt nógv til tey. Ikki tí at limirnir annars liggja á latu síðuni.
Gittarleikarin Stephen McBean hevur eina síðuverkætlan nevnd Pink Mountaintops, og keyboardleikarin Jeremy Schmidt er oddafiskur í instrumental/synth verkætlanini Sinoia Caves. Tað er serliga henda seinna verkætlanin, ið hevur sannført meg. Schmidt er ein ógemeina dugnaligur keyboardleikari, og hetta prógvar hann í bæði Black Mountain og Sinoia Caves. Analogir synthar, retro orgul og uppí leypar av Mellotron eru sum vera man modus operandi hjá Schmidt, og hetta er jú dámligt.
Schmidt ger eisini plátuhúsarnar hjá bólkinum. Kollasja er lyklaorðið her.
Schmidt brillierar eisini á nýggjasta staklagnum 'Mothers of the Sun', ið eg umrøddi omanfyri. Tað kom út fyri kortum, og er sostatt fyrsta lag av teirri komandi fjórðu útgávuni við passandi heitinum IV. Húsin sæst ovast, og plátan kemur út 1. apríl.
'Mothers of the Sun'. Á dett ediliga lag! Og tá havi eg ikki eingongd sagt nakað um sjónbandalagið. Kultiskt, mystiskt og við holuni hjá Platon sum okkurt slag av snúningsási (haldi eg). Um ein bert ynskir sær auditivu útgávuna finst hon annars her.
Subscribe to: Posts (Atom)


text:
Ein málríkur sigur
TB | 09/06/13
3. deild: TB – Víkingur 4-2
Leygardagin vóru tveir dystir í vaksnamannadeildini hjá TB, har 1. deildarliðið skuldi taka móti B68. Tíverri fyri teir endaði hesin við einum 2-5 úrsliti og ongi stig til okkara næstbesta lið.
Nakrar minuttir aftaná so stóð 3. deildarliðið hjá felagnum á vøllinum við Stórá. Hetta skuldi gerast ein sera undirhaldandi, spennandi og til tíðir væl leiktur dystur.
Veðrið var av tí fínasta, tá leikt var og tað til stóra gleði fyri nøkrum av teimum sólslikkandi fýrunum á liðnum.
Vit byrjaðu dystin í einari 4-4-1-1 formatión.
Hugin – Pætur, Jákup, Tórur, Ólavur – Jan, Búi, Páll Heri, Benjamin – Arthur – Kaj.
Á bonkinum vóru: Kristin Andrias, Petur, Jónhard, Danjal Eli og Júst.
Dysturin byrjaði væl og vit royndu at spæla eitt sindur av skilagóðum fótbólti, men høvdu vit verið meira kreativir og vaknir, so kundu vit ferð eftir ferð spælt snilt og lætt framvið verjuna hjá Víkingi, tí hon var sera passiv. Men tað bagdi tó ikki stórvegis allíkavæl, vit fingu fleiri mál seinni í dystinum.
Eftir eina løtu noyddist Búi, skaddur, fara av vøllinum og í hansara stað kom Jónhard inn og byrjaði skjótt at fordeila bóltar í eystur og vestur.
Tað var júst sami Jónhard, sum eftir 25 minuttir vóru farnir langaði bóltin sera vakurt í handara horn við einum frálíkum langskoti úr eini 20 metrum. Hetta var til stóra frøi fyri TB leikarar.
Víkingarnir vóru tó ikki heilt ófarligir, tí teir høvdu fleiri støður, har vit bara kunnu seta prís uppá, at vit hava ein so góðan málmann sum Hugin – hann var onki minni enn fantastiskur í dystinum har hann stórbjargaði fleiri ferðir.
Tá tað stundaði til hálvleiks gav eitt av okkara vandamiklu vápnum mál. Sum fáur, so kann Arthur blaka ein bólt langt av fjandanum til og hetta skuldi vísa seg at eydnast ómetaliga væl móti mótstøðuliðnum úr Víkingi.
Vit fáa eitt innkast við hornaflaggið og Arthur verður sjálvsagt biðin um at kasta, og tað hann so ger. Eitt sindur tilvildarligt dettur bólturin fyri føturnar á Jan og hann tekur, sum um hann lempaði kol við fótinum og skovlar bóltin inn um strikuna til 2-0 og hetta gjørdist eisini hálvleiksstøðan.
Vit fara síðani til hálvleiks við einum stórum smilið og millum annað Jan var sera fegin eftir endiliga at hava fingið hol á eftir at hava misnýtt nógvar aðrar kjansir í ár. Menn leskaðu sær á við einum vatndropa og so var tíðin komin at fara í gongd við øðrum hálvleiki.
Tíverri byrjar hann onki serligt fyri okkara part, tí longu 10 minuttir inni í hesum hálvleikinum, so er galið. Ein Víkingur fær sett bóltin í netið og hetta gevur okkum eitt sindur av nervum og vit byrja at oyðileggja okkara egna spæl.
Tað sleppa tó ikki at ganga nógvir minuttir, so er Jan aftur uppá spæl, hetta málið skuldi vísa seg at gerast ein endurtøka av málinum til 2-0, næstan. Arthur sendir eitt óhugnaligt innkast innfyri og bólturin dettur aftur fyri føturnar á Jan, sum setur hann í kassan til 3-1.
Víkingarnir góvu tó ikki heilt skarvin yvir og megna teir at svara aftur og gera tað til 3-2 og tá byrjaðu TB’arnir so smátt at ristast eitt sindur í brókunum. Málið hjá Víkingi kom eftir 70 minuttir vóru leiktir og tí var spenningurin øgiligur í endanum av dystinum, har teir royndu at pressa okkum.
Vit vóru troyttir, men tíbetur vóru teir eisini og hetta kom Jan til gagns í ein av allarsíðstu minuttunum av dystinum. Víkingarnir høvdu horna og vóru nógvir komnir við fram, bólturin verður taklaður burtur og Jan fær fatur á honum beint uttanfyri okkara egna brótsteig og síðani gongur tað skjótt. Ein spurt við bóltinum frá tí eina brótsteiginum til hin og undervejs eydnaðist tað at renna framvið nøkrum útlúgvaðum Víkingum, sum bert kundu hyggja at. Jan drønar fram og er púra einsamallur og velur lætt og elegant at seta bóltin í handara síðunet til endaligu støðuna 4-2.
Næsti dystur hjá okkum í 3. deild verður móti Víkingum aftur, tá verður tað A-liðið, ið vit fara at møta í Gøtu, meðan tað leygardagin var B-liðið, ið vit møttu, har veteranar sum Magni Jarnskor vóru við.


text:
Orð: Victor Danielsen
Lag: Ole Bull
1. Við tráan mítt hjarta minnist hin stað,
langt burtur frá syndum og sorgum,
har sannleikans menn nú sita í dag
um borðið í sólljósu borgum;
har hondin er heit, og hjartað ei trongt,
og kuldin og sjálvgóðskan svunnin,
og bert fyri synd er portrið har stongt,
og kærleikans sigur er vunnin.
2. Her leikar enn stríð; bert fá eru før
at skilja, hvat Andin man tala;
her bróðir mót bróður hvessir sítt svørð
og smalkar um leiðina smala.
Tí leingist mær nú at ná í hin stað,
har alt tað, sum sannleikan kendi,
er vorðið til eitt í kærleika,
ja, Gud gævi, at har skjótt eg lendi!


text:
Norskt seismikkfelag fær stóra uppgávu frá oljufeløgum
Norska seismikkfelagið Shearwater hevur fingið ein stóran sáttmála við stóru oljufeløgini Total og Eni.
GC Rieper og Rasmussenbólkurin eiga Shearwater GeoServices, sum herfyri boðaði frá, at ætlanin er at selja øll partabrøvini í danska reiðarínum Norden.
Við nýggja sáttmálanum skal seismikk-reiðaríið kanna eina leið upp á 10.000 ferkilometrar 300 kilometrar út fyri strondini í Myanmar. Væntandi fer uppgávan at taka eitt hálvt ár og byrjar í hesum mánaðinum.
Reiðaríið setur onga peningaupphædd á ordran, men Irene Waage Basili, stjóri, sigur hana vera stóra.
"Shearwater hevur gjørt nógv fyri at kvalifisera seg til at arbeiða fyri tey stóru oljufeløgini. Vit síggja hendan sáttmála sum eina góðkenning av okkara arbeiði," sigur hon í eini fráboðan.
Eit skip verður sett av til uppgávuna, sum er onnur stóra uppgávan aftaná eina aðra í november, sum tvey onnur skip fóru undir í desember. Tilsamans hevur felagið fýra skip.
"Seismikkmarknaðurin er framvegis avbjóðandi, men við einum góðum úrsliti í 2017 og saman við nýggju sáttmálunum, er Shearwater væl bjálvað til vetrarhálvuna og 2018," sigur stjórin.
Tað var í oktober 2016, at Rasmussenbólkurin og GC Rieber Shipping stovnaðu felagið, sum tey tilsamans settu 60 mió. dollarar í.
Kelda: shippingwatch.dk


text:
Greinir
Far á G! og tjena pengar: tú fært heilar 10 krónur fyri hvørt endurnýtsluglas, tú berur aftur👍
Fleiri nýggj nøvn eru at hoyra og nógv góð stakløg. Her eru nøkur av feskastu føroysku stakløgunum.
Her er nakað av tí, sum hendir í summar.
Tá ið veðrið endiliga verður betri og dagarnir longri, hava vit øll hug at fara út at njóta góðveðrið. Men tú kanst eisini fáa náttúruna heim við í vindeygakarmin við at dyrka alskyns grønmeti og kryddurtir har.
Ein nýggj hetja er komin í Overwatch: Brigitte Lindholm úr Svøríki, serfrøðingur í herbúgving. Svenska Matilda Smedius varð vald út millum nógvar aðrar at leggja rødd til Brigittu, og rødd hennara hoyrist nú um allan heimin
So er bara at leggja í vaðið og fara at lesa! Í blaðnum hesaferð er eitt sindur av hvørjum: kærleiki, ítriv, met, skúlating, Lítla havfrúgvin og Herkules og alt møguligt annað spennandi😀
Hvítar, vakrar og villar. Og so er hon størsta ránsdýrið, sum livir á landi.
Kunnu stingir í búkinum vera krabbamein? Og hví havi eg ilt í nakkanum? Tveir STROK-lesarar siga frá síni ræðslu fyri at fáa eina ringa sjúku.
YouTube straffar Logan Paul fyri at leggja eitt videobrot út.
Heitt kaka - kekk! Teppi - kekk! Ein góð bók - kekk!
Ert tú millum hepnu vinnararnar?
Hoyr og síggj Hannes spæla klassiskan guitar!
- Mann verður ongantíð ov vaksin til at hyggja at jólakalendarum, heldur níggju ára gamla Ranja.
Nú kunnu børn og ung ringja 116 111, um tey hava brúk fyri onkrum at tosa við. 116 111 er eitt nummar, ið er lætt at minnast og tað kostar einki at ringja til tað.
- Eg eri ein heilt annar persónur enn, tá ið eg fór avstað. Eg eri blivin meiri sjálvbjargin og havi fingið meiri sjálvsálit.
Ræðsla og óhugni hoyrir Halloween til, men tað kann eisini blíva ov nógv av tí góða.
- Mær dámar best at spæla hondbólt, tí tað gongur skjótt fyri seg, og nógv ferð er á spælinum, sigur 12 ára gamli Sofus í Selvindi Nattestad av Strondum.
Hwarang Føroyar er fyrsta og einasta takwondofelagið í Føroyum, og tað er fyri hetta, at Høgni er skýrdur gerandishetjan 2017.
Ein varð stongdur av eini deyðsvanlukku. Hinir eru bara RÆÐULIGIR. Her eru seks alvorliga sjúkir vatnrussjibanar.
Hjá summum merkir eitt nýtt skúlaár ikki bara ein nýggj skúlastova og nýggir lærarar. Tað merkir eisini ein nýggjur skúli, nýggir vinir og nýggir vanar.
Alt ov fáar gentur rokka ella spæla ljóðføri, ið larma. Men gentur skulu tora! Tær skulu tora at spæla trummur, klaver, bass, gittara ella júst tað, tær hava hug til.
Vandamikil evni kunnu vera í summum fidgetspinnarum. Teir lúka tí ikki krøvini, sum eru til leikutoy. Hetta vísur ein nýggj donsk kanning.
Beint eftir ólavsøku vóru vaksin og børn úr Beijing á vitjan í Føroyum. Endamálið við ferðini var at kanna og síggja, hvussu skótarørslan hjá okkum er bygd upp og skipað.
Fyrst strikaði Taylor Swift allar sínar postar á sosiale miðlunum, og vikuna eftir kom hon aftur við einum braki!
Veitst tú hvør var mest spældi sangurin á Spotify í summar?
Sangarinnan Rihanna hevur lagt ætlan saman við forsetanum í Fraklandi eftir, at tey bæði hittust fyrr í summar.
Fyri summarferiuna fekk Vágs skúli ein 3D-printara, ein 3D-skannara og eina teldu í gávu frá einum íslendskum pari.
- Eg arbeiði við rappi hvønn dag. Tað er sum eitt amboð, ið tú kanst taka við tær allastaðni, og so er tað eisini gott til at menna málførleikan við
Eg ELSKI hendan filmin. Veruleikin er tann, at tú flýgur ígjøgnum filmin. Eg fataði ikki, at eg longu hevði hugt í tveir tímar.
Heima hjá Emiliu og teimum er gott at vera, eisini hjá dýrum. Í løtuni hava tey tríggjar hundar, og í einum fjósi nakað burturfrá eru tvær kaninir og hestarnir Askur, Trásti og Bára.
At hyggja at ræðufilmum fyri at ‘venja seg’ við ræðslu er eitt vána hugskot – um tú ikki vilt tað.
Størsta ræðslan hjá Gutta er, at nakar skal síggja hann naknan. – Tað er so ótrúliga flóvisligt, sigur hann, meðan hann minnist, hvussu hann kom til at vísa seg naknan í fjør summar.
Hoyr, hvat Jóhannu dámar at lesa og góð bókprei frá henni:)
Eftir at hava spælt Escapist 2 nú eina tíð, havi eg haft nógvar stuttligar løtur, og væntandi koma uppaftur fleiri.
STROK hevur hitt tvær av kular røtur, Beinir og Rakul Ró, til eitt tónleikaprát.
Hoyr, hvat Bartal Páll dámar at lesa og góð bókprei frá honum:)
Summafuglar í búkinum, eygu, ið møtast, og ivi. Alt hetta og meira aftrat følir tú, tá ið tú ætlar tær at spyrja um kjans. Tað kann vera bæði spennandi og ringt alt í senn. Tað vita Maria, Eiri og Elin.


text:
- Tíðindi, mentan og ítróttur
Tingið viðger fíggjarlógaruppskotið fyri 2017
Men íløgurnar verða minni enn ætlað, tí so nógv er at gera hjá byggivinnuni nú. Bæði SEV og Bústaðir hava eisini útsett sínar íløgur. Sambært landsstýrinum veksur raksturin hjá landinum 1,8 prosent næsta ár.
Rakstrarútreiðslurnar vaksa tí minni enn búskaparvøksturin og inntøkuvøksturin landskassans. Hetta styrkir fíggjarliga haldførið hjá landinum, sigur Kristina Háfoss, landsstýriskvinna.
SÍ EISINI Tíðindafundur: Fíggjarlógaruppskotið lagt fram
Men andstøðan sigur, at raksturin veksur fýra prosent og ikki knappliga tvey prosent. Og yvirskotið átti at verið størri, nú tað gongur so væl. Inntøkurnar í 2017 vera fýra milliardir og 838 milliónir krónur og útreiðslurnar 112,3 milliónir krónur minni.
Íløgur verða gjørdar fyri 257 milliónir krónur, sum eru 17 prosent minni enn í ár. Tað hevði verið ynskiligt, at avlopið á fíggjarlógaruppskotinum var størri enn tær 112 milliónir krónurnar, sigur landsstýriskvinnan í fíggjarmálum.
Fíggjarlógin kemur til fyrstu viðgerð á tingfundinum í dag, sum byrjar klokkan hálvgum tvey. Sambært skránni hjá tinginum heldur viðgerðin fram í morgin og fríggjadagin, og síðani fer uppskotið í Fíggjarnevndina.


text:
- Tíðindi, mentan og ítróttur
Jógvan á Lakjuni spyr um Kamb
Jógvan á Lakjuni í Fólkaflokkinum spyr nú Høgna Hoydal, landsstýrismann í fiskivinnumálum, hví Fiskimálaráðið noktaði línuskipinum Kambi at senda 50 tons av fiski til Føroya í bingjum, tá lógin um sjófeingi heimilar at gera undantak í serligum førum.
Kambur, sum var til fiskiskap undir Íslandi, fekk tekniskar trupulleikar, og noyddist inn í Hafnarfirði.
Ætlanin var at landa tey 50 tonsini, sum Kambur hevði fiskað, í bingjur, og senda tær heim til Føroya, tí íslandskvotan er í størra lagi til ein túr, men ov lítil til tveir.
Fiskimálaráðið svaraði, at tað bar ikki til, tí lógin sigur, at alt skal landast í Føroyum, hóast heimild er at geva undantak í "force majeure-liknandi umstøðum."
Jógvan á Lakjuni spyr eisini, um landsstýrismaðurin ætlar at broyta ásetingina um, at øll veiði skal um føroyskan bryggjukant, ella um hann ætlar at tulka ásetingina soleiðis, at fiskimenn, skip og samfelag fáa sum mest burturúr.
Tað sigur seg sjálvt, at skip eiga at sleppa at landa í Íslandi, um hetta er neyðugt vegna veður, sølu, prís og aðrar umstøður, tá tað undir ongum umstøðum loysir seg at sigla langa teinin til Føroya, sigur Jógvan á Lakjuni m.a. í viðmerkingunum til fyrispurningin.
Sí eisini


text:
Sjúrðaberg kom á Klaksvík í nátt
Vinna07-01-2018 - 08:25 - Jóanis Albert Nielsen
Sjúrðaberg sum seinasta tíðina hevur verið í Norra, har hann er blivin sandblástur og málaður kom um fýra tíðina í nátt aftur til Klaksvíkar. Sjúrðaberg hevur verið á Havyard skipasmiðjuni í Lervik um Bergen-leiðina, sama stað sum Polarhav og Stjørnan vóru fyri einum ári síðan.
Vit skipinum nú tað kom á Klaksvík í nátt vóru 9 mans. Nú verður riggað til at fara til fiskiskap, og setur Sjúrðaberg væntandi kós móti Barentshavinum seint í næstu viku.


text:
Rúsfríur vinur
Ein rúsfríur vinur er ein, sum ikki hevur rúsdrekka- ella rúsevnatrupulleikar, og sum ger edrúiligt virksemi saman við einum fyrrverandi missnýtara.
Endamálið er, at viðkomandi skal hava lættari við at koma víðari og halda seg frá at detta útí aftur. Hetta er grundað í tí, at mangan verður hildið fast í teimum gomlu mynstrunum og vinunum, tí rúsmisnýtararnir ofta ikki kenna til nakað annað, ella at annað edrúiligt virksemi er so fjart, at tey ikki tora at søkja tað sjálvi.
Stórur vandi við einsemi
Grundað á hagtøl hjá Blákrossheiminum yvir úttalisir hjá búfólkum, so er einsemi tann størsti faktorurin, sum ger, at klientarnir detta útí aftur. Við einseminum kemur meiningsloysi, so antin drekka fólk vegna meiningsloysi, tey uppliva, ella tey søkja sínar gomlu drykkjuvinir aftur, og “fella” so stutt eftir tað.
Virksemi, ið kann gerast saman við fyrrverandi misnýtaranum, er ymiskt. Til dømis gongutúrar, rennitúrar, kórsangur, binding, fiska, ítróttur, eta saman, mála, tekna, súkkla, fara á møti/kirkju, gera útferðir, taka myndir, tosa saman og nógv, nógv annað.
Rúsfríur vinur
Ein rúsfríur vinur skal:
– helst vera av sama kyni
– helst hava felags áhugamál
– helst hava nøkulunda sama aldur
– vátta, at hann ikki tekur vinin við til tiltøk, har vinurin verður freistaður at taka rúsandi løgir
– hava evni at vísa umsorgan
– seta sínar væntanir og ynskir fram, so tann, sum kemur út úr viðgerð, eisini er greiður yvir, hvar mørkini eru. M.a. kann rúsfríi vinurin hava tørv á at mann ikki ringir ávísar tíðir o.a.
Ver vælkomin sum rúsfríur vinur!
Tað er stórur tørvur á rúsfríum vinum. Serliga er stórur tørvur á mannfólki. Hevur tú áhuga at vera rúsfríur vinur, so send teldupost til og upplýs navn, bústað, telefonnummar, føðingardag og 3-4 áhugamál, ella ring á tlf 770775.
Teknar tú teg sum vin, fert tú fyrst á eitt skeið, sum starvsfólk á Blákrossheiminum hava og varir umleið 5 tímar. Síðan fært tú rin persón, ið tú verður rúsfríur vinur hjá.
Teldupostur:
Telefon: 770775


text:
Jón Nordendal, nevndarlimur, og Jens Erik Rasmussen.
Jens Erik tekur 3 ár afturat í 07 Vestur
ítróttur22-12-2017 - 14:25 - Jóanis Nielsen
So kom jólagávan til allar 07 Vestur-fjepparar: Ársins ungdómsvenjari, Jens Erik Rasmussen, hevur júst undiskrivað nýggjan sáttmála, so dugnaligi og vælumtókti miðvingurin heldur fram sum venjari uppá fulla tíð komandi trý árini.
Eftir at hava virkað sum venjari á ymiskum aldursbólkum í nøkur ár, tók Jens Erik við sum venjari uppá fulla tíð í vár. Síðan hevur hann vant ávís lið og eisini hjálpt hinum venjarunum í felagnum.
Við at Jens Erik hevur arbeitt einans við fótbólti, hevur 07 Vestur kunna víðkað um tilboðini. T.d. var fótbóltsvenjing fleiri ferðir um vikuna fyri øllum aldursbólkum alt summarið, tá vit vanliga hava havt longri steðg. Eisini síðan kappingarnar endaðu í heyst, hevur verið vant fleiri ferð um vikuna, bæði áðrenn og eftir skúlatíð.
Arbeiðið hevur gingið sera væl og undirtøkan í ungdómsdeildini hevur ongantíð verið størri enn í ár. Í summum aldursbólkum í onkrum av bygdunum er luttøkan nærum 100%, og, smbr. hagtølunum hjá FSF, er 07 Vestur felagið í landinum, ið hevur stórst undirtøku í mun til fólkatalið.
Barna- og ungdómsarbeiðið í 07 Vestur hevur ein týðandi leiklut í trivnaðinum í oynni og viðvirkar í fyribyrgjandi arbeiðinum, sum skúlar, kommunur og onnur gera.


text:
Danjal av Rana 12.01.2018 (20:22)
Jákup verður verandi í Thisted
Jákup Thomsen, sum hevur sáttmála við FC Midtjylland, verður verandi í Thisted, restina av kappingarárinum.
Hann bleiv leigaður út til Thisted í summar og hevur í heyst spælt sjey dystir fyri felagið, sum spælir í donsku 1. deild.
Nú hava feløgini bæði longt leigusáttmálan, so at hann eisini verður galdandi í vár.
Svend Graversen, sum er ítróttarstjóri í FC Midtjylland, sigur við heimasíðuna hjá felagnum, at tað týdningarmesta fyri felagið og Jákup Thomsen sjálvan, er at hann spælir regluliga á einum høgum støði.
- Tað fær hann møguleika til í Thisted, sum vit hava eitt gott og tætt samstarv við, sigur hann.
Hóast Jákup Thomsen hevur spælt sjey dystir í heyst, so hevur hann einans byrjað inni í einum teirra.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Annika Kunoy Im 12.01.2018 (18:30)
Gunnleivur Dalsgaard: –Loysnin er einføld
Ein tann størsti feilurin myndugleikarnir hava gjørt er, at báðir partar ikki hava arbeitt við at gera lønarskipanina soleiðis, at líka løn verður latin teimum, sum hava líka útbúgving, heldur Gunnleivur Dalsgaard, fyrrverandi formaður í Starvsmannafelagnum.
– Grundarlagið fyri eini bachelor útbúgving á Fróðskaparasetrinum eigur at verða á einum ávísum støði, og almenni arbeiðsgevarin og fakfeløgini hava ikki røkt sína skyldu til fulnar, tá tey ikki hava funnið útav at gera hetta frá byrjan av, sigur hann.
Les alla samrøðuna í Vikuskiftis Sosialinum, sum er í sølubúðunum nú. Í blaðnum er eisini stórt tema um lønirnar hjá pedagogunum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Niðanfyri er yvirlit yvir venjaraskeið, ið higartil eru sett á skrá í 2018.
Hesi skeið eru partur av venjaraútbúgvingarskipanini hjá Fótbóltssambandi Føroya. Neyvari lýsing av skeiðunum og innbjóðing verður løgd á heimasíðuna so hvørt.
Skeiðini eru treytað av nóg góðari undirtøku, og er tørvur á tí, vegna góða undirtøka, verður okkurt skeið endurtikið.
* Málmansvenjaraskeið
Tilmelding
Tilmelding til omanfyri nevndu skeið fer fram í Nethandilinum hjá FSF.
Frágreiðing
Skeiðini omanfyri verða lýst so hvørt á heimasíðuni hjá FSF – umframt, at innbjóðing verður send feløgunum.
Øll skeið eru treytað av nóg góðari undirtøku.
Fyrivarni verður tikið fyri broytingum – møgulig onnur skeið verða lýst so hvørt.
A-venjaraútbúgvingin verður væntandi boðin út aftur í 2019.
Upptøkukrøv
B1 - 15 ár og eldri
B2 - 18 ár og eldri, umframt B1
B3 - 18 ár og eldri, umframt B2
B4 - 18 ár og eldri, umframt B3 og vera venjari hjá einum miðalsterkum liði
M2 - 18 ár og eldri, umframt B2
-----
Dagført: 15. januar 2018


text:
Stuðulskonsert í Elduvíkar kirkju
Sunnudagin 10. juni kl.17.00 verður stuðulskonsert í Elduvíkar kirkju, við ongum minni enn Halli Joensen.
12. mai var árliga landsinnsavnanin hjá Bláa Krossi Føroya, tá bússur vórðu bornar í hvørt heim í Føroyum, og sum nakað nýtt var eisini ein stuðulskonsert í Løkshøll sama kvøldið.
Nú verður so ein stuðulskonsert við ongum minni enn countrykonginum Halli Joensen í Elduvíkar kirkju.
Møguleiki verður at lata eina gávu, sum fer til fyribyrgingararbeiði millum børn og ungdóm í Føroyum við verkætlanunum Øll hava rætt til góð barnaár og Liv Lívið, ið hava sera nógv at gera!
Vit síggja ein stóran tørv á at hjálpa børnum og ungum í Føroyum, sum hava foreldur við rústrupulleikum. Harafturat hevur fyribyrgjandi arbeiði millum ungdómin stóran týdning fyri at forða fyri, at hesi fáa trupulleikar av rúsdrekka og rúsevnum. Vit náða als ikki øll børn og allan ungdóm, ið bíða eftir hjálp, og tørva tí góðan stuðul til arbeiðið.
Tað er Visit Runavík, sum skipar fyri konsertini.
Kom og stuðla sera gevandi og innihaldsríkum arbeiði, og fá eitt upplivilsi við á vegnum
í Elduvíkar kirkju 10. juni kl.17.00
Tags:


text:
Fyrst varð +298 góðkent sum landakota hjá Apple, og nú hevur miðvísa og áhaldandi arbeiðið við Apple aftur givið úrslit. Føroya Tele er nú góðkent Apple verkstað.
Føroya Tele víðkar enn einaferð um samstarvið við Apple og kann nú rópa seg ein “Apple Authorised Service Provider”, og soleiðis fevnir virkisøkið hjá Føroya Tele nú eisini um eitt góðkent Apple verkstað.
– Hetta fer at koma nógvum føroyingum til góðar, at vit nú eru eitt góðkent Apple verkstað. Fyri okkum merkir tað, at vit kunnu veita Apple brúkarum eina enn skjótari og betri tænastu til kappingarførar prísir, og fyri brúkaran merkir tað, at dygdargóða tænastustøðið, sum hann frammanundan hevur fingið frá okkum, verður lyft upp á eitt enn hægri støði, sigur Hans Jákup Langgaard, stjóri á FT Samskifti.
– Sum fjarskiftisveitari í eini lítlari tjóð, kann tað til tíðir tykjast torført at sleppa inn um nálareygað hjá fyritøkum, ið virka á alheimsmarknaðinum. Tískil eru vit sera errin av, at vit á Føroya Tele hava fingið hetta í lag og aftur ganga á odda í framburðinum á føroyska fjarskiftismarknaðinum, staðfestir Jan Ziskasen, samtaksstjóri á Føroya Tele.
Telebúðin er miðdepilin
Góðskustemplið “Apple Authorised Service Provider” merkir í stuttum einki putl og einki fjas, tí tá skal umvælingararbeiðið avgreiðast undir serstakliga vælskipaðum viðurskiftum og við professionellari handfaring.
– Hetta fer at gera tað púra ómakaleyst hjá kundum okkara og Føroya fólki annars at koma inn til okkara við Apple tólum, sum hava tørv á umvæling, sigur Hans Jákup Langgaard, og leggur afturat, at allar umvælingar verða gjørdar til fulnar undir fyrstafloks viðurskiftum, sum er eitt áhaldandi krav frá Apple.
Føroya Tele hevur Telebúðir í Havn, Klaksvík, Saltangará og á Tvøroyri, og Telebúðirnar fara at ganga á odda í arbeiðinum við nýggju Apple tænastuni.
Í samband við Apple góðkenningina bjóðar Føroya Tele kaffi og køkur í øllum Telebúðunum í dag, fríggjadagin 1. juni.


text:
Tíðindi
Tepur ósigur
Føroyar taptu í dag 2½-1½ fyri Bosnia-Herzegovina á talvolympiaduni í Batumi í Georgia.
Bosnia-Herzegovina er styrkismett væl ovari enn Føroyar, og var tí favorittur at vinna dystin. Kortini kundi úrslitið lættliga verið eitt annað. Les meira »
Føroyar taptu tepurt
Føroyar taptu tepurt 2½ – 1½ fyri Bosnia-Herzegovina í øðrum umfari á talvolympiaduni í Georgia dag.
Martin Poulsen vann á fjórða borði, og Helgi Dam Ziska telvaði javnt á fyrsta borði. John Rødgaard og Olaf Berg taptu. Les meira »
Móti Bosnia-Herzegovina
Føroyar telva móti Bosnia-Herzegovina í øðrum umfari á talvolympisku leikunum í Georgia týsdagin. Føroyska liðið vann 3½-½ á Sierra Leone í fyrsta umfari. John Rødgaard, Olaf Berg og Martin Poulsen vunnu, og Carl Eli Samuelsen telvaði javnt. Les meira »
Talvolympiadan byrjar í dag
Á middegi verða fyrstu leikirnir fluttir á 43. talvolympiaduni. Telvað verður í Batumi í Georgia. Ikki færri enn 185 lið eru í almennu kappingini. Føroyar eru styrkismettar nummar 76.
Føroyar telva í fyrsta umfari í dag móti Sierra Leone. Afrikanska liðið er styrkismett nummar 169, so her átti ein greiður føroyskur sigur verið væntandi. Føroyski stórmeistarin Helgi Dam Ziska er ikki við í dag. Hinir fýra á føroyska liðnum telva tí dystin móti Sierra Leone – John Rødgaard, Olaf Berg, Martin Poulsen og Carl Eli Samuelsen. Les meira »
Nýggj nevnd í Talvsambandi Føroya
Á aðalfundinum í Klaksvík 21.09 stillaðu 7 upp til nevndina. Sitandi nevnd tók við afturvali, meðan tvey nýggj upskot vóru afturat. Nývald í nevndina gjørdist Katrin Didriksen Apol. Hinir nevndarlimirnir vórðu afturvaldir, og eftir fundin skipaði nevndin seg soleiðis:
Uppskot til talvkalendarin 2018/19
Uppskot til talvkalendarin 2018/19. Les meira »
Aðalfundur 21.09.18 kl 19.00
Aðalfundurin hjá Talvsambandi Føroya verður 21. septembur kl 19.00 í hølunum hjá TSF. Addressan er Klaksvíksvegur 68, 700 Klaksvík.
Gráur bygningur á høgru síðu, niðanfyri gamla Sjóvinnubankan, omanfyri Heimið við Vágna – við síðunnar av Rúsuni.
179 lond í talv-OL
Nú um dagarnar varð kunngjørt, hvørji lond og telvarar vera við á talvolympiaduni í Georgia, sum byrjar um nakrar vikur.
Føroyar eru styrkismettar nummar 74 av teimum í alt 179 liðunum í almennu kappingini. Tað sigur ikki einki um ta støðu, sum Føroyar hava í talvi. Havast skal eisini í huga, at tríggir telvarar kundu styrkt føroyska liðið í Georgia, tí hvørki Høgni Egilstoft Nielsen, Rógvi Egilstoft Nielsen ella John Arni Nilssen, sum eru ávikavist nummar 2, 3 og 5 á føroyska styrkilistanum, eru við hesaferð.
Føroyska landsliðið í Georgia verður mannað soleiðis – og helst í hesari borðrøð: GM Helgi Dam Ziska 2550, IM John Rødgaard 2331, FM Olaf Berg 2248, FM Martin Poulsen 2239 og FM Carl Eli Samuelsen 2237. Les meira »
Olaf Berg gott úrslit
Trettan føroyskir telvarar hava verið við í stóru almennu kappingini Xtracon Chess Open í Danmark, sum endaði ólavsøkudag. Hetta er størsta og sterkasta árliga talvkapping í Danmark. Føroyski landsliðsspælarin Olaf Berg fekk sjey stig av tíggju møguligum og gongur 22 stig fram á altjóða styrkilistanum. Í seinasta umfari ólavsøkudag vann Olaf á danska stórmeistaranum Carsten Høi. Les meira »


text:
Gravgangurin er vķsur
eftir plįssi į Lįgargarši og Ellisheiminum, so tķtt
og knapt śtvarpiš hevur lżst andlįt og jaršarferš
hjį einum, sum hevur havt innivist har.
Taš er vęl skiljandi, at avvaršandi at teimum, sum hava fyri neyšini
at koma į slķkan stovn, eru nęrum desperat ķ sķni
leitan eftir innivisti, men taš er bęši óviršiligt og
mannminkandi, at neyšugt er at brśka snildir og knep fyri at sleppa
upp ķ part.
Taš eru heldur
ikki ųll, sum vilja ella troysta sęr at taka lut ķ hesum
mangan óverduga leiki.
Men gongdin og
gravgangurin eru besta prógviš um, at ansingar- og rųktarplįss
til eldri og óhjįlpin er ein stór trotvųra ķ
Tórshavnar Kommunu.
Ellisheimiš
var eitt stórt framstig ķ sķnari tķš og Lįgargaršur
ikki minni, tį hann kom, men her krevst upp aftur meir, og kommunan mį
ganga į odda. Tķ taš er vęlveruna hjį hennara
borgarum, hetta snżr seg um.
Fųrt veršur
fram, at kommunan hevur ongan myndugleika į ųkinum, og tķ
slepst so stutt ķ hesum tķšum viš lofti yvir ķlųgunum.
Um so er, so er
stundin komin at broyta hesi višurskifti, tķ kommunurnar kunna ikki
bara hyggja at, mešan summir av teirra ķbśgvum liva sķtt
lķvskvųld ķ treša og einsemi.
Kommunurnar hava
yvirtikiš barnaansingina, og onki er meiri nįttśrligt enn,
at tęr eisini taka upp į seg at stķla fyri ansing og rųkt
hjį teimum gomlu, sum eru blivin óhjįlpin.
Kommunan eigur
jś sķn stóra og sjįlvsagda part av įbyrgdini
fyri okkum og okkara umstųšum śr vųggu ķ grųv.
Ķ fyrstu
atlųgu kann landsstżriš fįa gongd į nevndararbeišiš
um innihaldiš ķ eldrarųktini ķ framtķšini,
sum stķgur kom ķ hendan dagin, og skunda undir broytingarnar ķ
bżtinum millum landiš og kommunurnar.
Fyrrenn taš
arbeišiš er fingiš frį hondini, hendir so onki, sum munar.


text:
Mikukvøldið 6. septembur 2017 hevði nevndin hjá MFS í Keypmannahavn aðalfund. Á skránni var framløga um MFS og virksemi hjá nevndini og síðan var nevndarval.
Hesi vóru vald í nevndina:
Niðast frá vinstru: Eirikur Sanderson, Helena Jørmundsson, Katrin Fríða Jógvansdóttir (forkvinna), Elsa Jónsdóttir Johansen(næstforkvinna), Tummas J. Danielsen, Eva H. Aanesen, Margreta Petersen, Emil Biskupstø (kassameistari), Borgný S. Hansen, Brim H. Hoydal (skrivari), Guðrun Durhuus, Kristianna Dal Christiansen, Poula Lassen.
Ikki á myndini: Bjørg Josephsen, Lív Egilsdóttir Olsen, Ragnhild í Haraldsstovu, Elin Sofía V. á Tjaldrafløtti, Guðrun Jacobsen, Silja Joensen, Vár E. Broca, og Torstein J. Fríðfinsson.


text:
- Vit mugu verja tað fría orðið, og ein máti at minnast Kim er at lata hennara virði liva víðari, sigur Ingrid Wall, mamma svenska journalistin Kim Wall, sum fyri einum ári síðani varð myrd tá hon var til arbeiðis.
Eftirkomararnir hava stovnað "The Kim Wall memorial fund" og tey sum taka lut í renningini "Run for Kim" ella á svenskum "Spring for Kim" gjalda eitt gjald fyri at vera við, sum fer óskert til grunnin, hvørs endamál er at stuðla júst journalistum, serliga fríyrkisjournalistum sum arbeiða við tilfari úr útlandinum.
Runnið verður í 15 støðum í 12 ymiskum londum - úr Filipsoyggjum til San Francisco. Bara við Trelleborg í Svøríki, har Kim Wall vaks upp, fara væntandi eini 600 fólk at taka lut.
30 ára gamla Kim Wall var saman við Peter Madsen umborð á kavbátinum Nautilus UC3 á hesum degi fyri einum ári síðani, tí hon skuldi skriva eina grein um mannin, sum sjálvur hevði bygt kavbátin. Báturin sakk tann 11. august í fjør í Køge Bugt, og síðani er tað blivið alment sum hendi umborð, nevniliga at hann drap og sundurlimaði hana og síðani søkti bátin við vilja. Allir partarnir av líkinum hjá Kim Wall vórðu afturfunnir.
25. apíl varð Peter Madsen dømdur lívlanga fongsulsrevsing fyri at hava myrt Kim Wall. Hann hevur kært dómin, men sjálvur skuldarspurningurin kann ikki koma til nýggja viðgerð, bert spurningurin um hvørja revsing hann skal hava.
Um tú veitst okkurt, sum VP ikki veit - skriva so til vp@vp.fo


text:
Tíðindaskriv frá Svimjisambandi Føroya
Føroysku svimjararnir megnaðu í morgun at seta 4 nýggj føroysk met og 5 føroysk juniormet, á norðurlendsku meistarastevnuni fyri ung, sum hevur verið í Drammen í gjár og í dag. Magnus Jákupsson vann sær hartil silvurheiðursmerki í 50 metra firvaldasvimjing, og bronsuheiðursmerki í 200 metra ryggsvimjing.
Fyrst setti Magnus Jákupsson úr Havnar Svimjifelag nýtt føroyskt met og juniormet í 50 metra firvaldasvimjing, tá ið hann svam seg til silvurheiðursmerki við tíðini 25.90, har juniormetið hjá honum frá Small States stevnuni í Hafnarfirði herfyri var 26.05, og føroyska metið hjá Kára J. á Høvdanum frá heimsmeistarastevnuni í Rom í fjør summar var 26.03.
Síðani setti Cecilia Eysturdal úr Ægir nýtt juniormet í 400 metra frísvimjing, við tíðini 4:41.07, har juniormetið hjá Moniku Biskopstø úr Ægir var 4:41.81, frá Reykjavík International Games í januar í ár. Tíðin rakk til eitt sættapláss av 12 luttakarum í hesi grein á norðurlendsku meistarastevnuni.
So svam Magnus Jákupsson úr Havnar Svimjifelag seg aftur til føroyskt met og føroyskt juniormet, tá ið hann í 200 metra ryggsvimjing vann bronsuheiðursmerki við tíðini 2:11.26, har føroyska metið hjá Kára J. á Høvdanum frá evropeisku juniormeistarastevnuni í Beograd í 2008 var 2:12.62, og kravtíðin frá heysti 2008 til at kunna seta føroyskt juniormet var 2:11.99.
So setti Tanja Skaalum úr Suðuroyar Svimjifelag føroyskt met og juniormet í 100 metra bringusvimjing, tá ið hon svam teinin uppá 1:17.08, har føroyska metið hjá Maluna V. Bærendsen frá donsku meistarastevnuni í 2008 var 1:17.30, og juniormetið hjá Tanju sjálvari frá Small States stevnuni í Hafnarfirði herfyri var 1:18.10. Eitt flott fjórðapláss til 12 ára gomlu Tanju árgang 1997, við trimum eldru 1996-arum frammanfyri seg, og fimm 1996-arum aftanfyri seg eisini.
Og at enda sorlaðu tær fýra Cecilia Eysturdal, Tanja Skaalum, Turið S. Christiansen og Guðrun Mortensen føroyska landsliðsmetið í 4×200 metra frísvimjing, við at svimja teinin uppá 9:18.40, har føroyska metið hjá Shailu millum Garðarnar, Elspu Mørkøre, Lisbeth L. Joensen og Sáru Ejdesgaard frá íslendsku meistarastevnuni í 2004 var 9:54.55. Ein betring uppá 36.15 sekund, hjá hesum fýra gentum árgang 1996 og 1997, harav tvær fyrst verða veruligir juniorar næsta ár, og hinar báðar í 2012.
Í gjár setti Magnus Jákupsson sum kunnugt føroyskt juniormet í 50 metra ryggsvimjing, tá ið hann vann sær gullheiðursmerki við tíðini 27.68, har juniormetið hjá Kára J. á Høvdanum frá EJM í Beograd í 2008 var 27.89. Umframt at tær fýra Cecilia Eysturdal, Guðrun Mortensen, Tanja Skaalum og Turið S. Christiansen settu føroyskt met og juniormet í 4×100 metra frísvimjing, við tíðini 4:19.01 har føroyska metið og juniormetið frá Small States 2010 var 4:20.30.
So tilsamans settu hesir ungu svimjarar altso fimm (5) føroysk met og sjey (7) føroysk juniormet, hesar báðar dagar í Drammensbadet í Noregi. Hóast tað gekk eitt sindur upp og niður til tíðir, so er hetta eitt avgjørt góðtikið úrslit, hjá hesum svimjarum sum enn ikki hava rokkið veruligan junioraldur, og tó so seta bæði juniormet og seniormet.
Vegna Svimjisamband Føroya
Rókur í Jákupsstovu


text:
Reykjavík International Games 2010 er nú avgreitt, við hópin av góðum føroyskum úrslitum. Birita Debes megnaði í dag at vinna gull í 50 rygg í seniorbólkinum, og setti tá nýtt føroyskt juniormet. Birita vann eisini silvur í 200 rygg fyri seniorar, og Turið S. Christiansen silvur í 100 bringu fyri seniorar, har tíðin hjá Turið í 100 bringu var nýtt føroyskt juniormet á 1:19.03. Og Monika Biskopstø úr Klaksvík vann bronsu í 400 frí fyri seniorar, við nýggjum føroyskum juniormeti á 4:41.81, umframt at hon við tíðini 2:43.19 setti nýtt føroyskt met og juniormet í 200 firvald.
Turið S. Christiansen setti enn eitt juniormet í morgun, tá ið hon í 100 bringu svam teinin uppá 1:19.20, og saman við 12 ára gomlu Tanju Skaalum kvalifiseraði seg til A-finaluna á Reykjavík International Games, seinnapartin. Ungu føroyingarnir hava til nú vunnið 10 gull, 16 silvur og 10 bronsu í juniorkappingini, umframt 2 silvur og 1 bronsu í seniorkappingini.
Tveir av trimum døgum eru nú avgreiddir á Reykjavík International Games 2010, við avbera góðum føroyskum úrslitum. Leirviksgentan Turið S. Christiansen setti í dag tvær ferðir føroyskt met í 200 bringu, bæði sum senior og junior, hóast hon enn ikki er nóg gomul til at luttaka á evropeisku juniormeistarastevnuni. Birita Debes setti tvær ferðir juniormet í 100 rygg, og Monika Biskopstø setti tvær ferðir juniormet í 200 frí. Continue reading Turið knústi føroyska metið í 200 bringu
Nú um vikuskiftið verður stór altjóða svimjistevna í Reykjavík, har millum annað 43 føroyskir svimjarar luttaka. Hetta verður ein avbjóðandi svimjistevna, har tey skulu kappast ímóti flestu av teimum bestu íslendsku svimjarunum, umframt einum norskum landsliði við sjálvum Alexander Dale Oen á odda. Men tó smæðast føroyingarnir ikki burtur, nú okkara unga lið er styrkismett til at kunna taka 1 gull, 4 silvur og 2 bronsu í seniorbólkinum, og sikkurt eina rúgvu eisini í juniorbólkinum.
So er startlistin tøkur á www.aegir.is, har vit millum annað síggja at føroyingarnir slettis ikki eru so illa fyri, í styrkismeting við hinar luttakararnar. Vit síggja eisini at norski OL silvurvinnarin Alexander Dale Oen aftur luttekur í ár, og at hann og Jakob Jóhann Sveinsson, sum tit kanska minnast frá landsdystinum í Føroyum, fara at standa fyri nokk størstu holmgongunum á allari stevnuni, í 50, 100 og 200 metra bringusvimjing. Í øllum førum tá ið tað kemur til heimsklassasvimjing, við tað at teir báðir eru høgt plaseraðir á heimsstyrkislistanum, og at tað tíverri ikki eru so nógv onnur heimsklassanøvn á startlistanum. Continue reading Startlistin til Reykjavík International er nú tøkur
Ja, Sonni og Karina hava fingið tað geniala hugskot, at lata svimjararnar skiftast um at skriva í eina dagbók, frá venjingarleguni í Íslandi. Hetta verður heilt víst gull vert, bæði nú og í framtíðini.
Fríggjadagur 08-01-2010
Vit fóru til Íslands kl 11:00 við flogfarðinum. Vit komu til Reykjavík kl 12:30. Aftaná vit vóru komin upp á pláss, fóru vit á “ Pizza Hut” at eta (man fær eisini sunnan mat har). Vit fóru í svimjihøllina kl 17:30, venjingin gekk fyri seg inni í 25m hyli, frá 18:00 til 20:00. (5000m). Aftaná venjingina fóru øll í “pottarnar” og Sofus stuttleikaði sær í rustjibananum. Pylsivognurin verður tømdur aftaná venjingina av dreingjunum. Aftaná var eti, so ein túr út at keypa. Áðrenn vit fóru í song, fóru vit í kamarið hjá dreingjunum. Har fortaldi Jóhann sína lívssøgu. Annars, so stinkar vatnið av rotnum eggið.


text:
Her eru fleri leinkir til kappingina. Les meira »
Seinastu Tíðindini
Ísland vann vinarlandsdystin
Ísland vann tann afturvendandi vinarlandsdystin, ið varð telvaður í Løkshøll í vikuskiftinum.
Ísland vann báðar dystirnar: fyrra dystin 6½-4½ og seinna dystin 7-4. Sostatt vann Ísland samanlagt 13½-8½. Les meira »
Føroyar – Ísland beinleiðis
Dysturin Føroyar – Ísland, ið byrjaði nú kl. 14, verður vístur beinleiðis á http://live.faroechess.com
Føroyar vunnu
Føroyar hava í dag vunnið talvkappingina fyri smátjóðir í Evropa suðuri í Andorra.
Avgerandi dystin í kappingini – finaluna móti vertslandinum – vunnu Føroyar í síðsta umfari í dag 2½-1½. Rógvi Egilstoft Nielsen gjørdist føroyskur sigursharri við svarta fólkinum á triðja borði. Á hinum borðunum endaði javnt. Les meira »
Føroyar – Ísland vinarlandsdystur
Í vikuskiftinum, í dag og morgin kl. 14, verður afturvendandi vinarladsdysturin móti Íslandi telvaður í Løkshøll í Runavík.
Á 2. hvørjum ári verður dysturin avhildin í annaðhvørt Íslandi og Føroyum, og í ár verður hann telvaður í Føroyum. Les meira »
Føroyar í finaludysti
Tað verður einki minni enn ein finala við lít, tá Føroyar og Andorra hittast í seinasta umfari í dag í EM-kappingini fyri smátjóðir í talvi. Føroyar eru á odda. Eitt stig er á muni. Føroyar hava 15 stig og Andorra 14. Monaco hevur á triðja plássi 13 stig. Tvey stig fáast fyri vunnan dyst, javnleikur gevur eitt stig, meðan einki fæst fyri taptan dyst. Les meira »
Føroyar á odda
Føroyar hava nú lagt seg á odda í talvkappingini fyri smátjóðir í Evropa suðuri í Andorra.
Føroyar vunnu í dag stórsigur 3½-½ á Kýpros. Helgi Dam Ziska, Høgni Egilstoft Nielsen og John Rødgård vunnu, og Rógvi Egilstoft Nielsen telvaði remis. Helgi vann í einum knúsandi kongálopi, John var tryggur við svarta fólkinum í fronsku yndisbyrjanini, og Høgni fekk væl burturúr einari støðu, ið annars tóktist ógvuliga jøvn. Hjá Rógva stóð fast allan vegin. Flott úrslit hjá føroyska liðnum. Les meira »
Helgi vann
3-1 móti Malta
Føroyar vunnu aftur í dag í talvkappingini fyri smátjóðir í Evropa. Eina løtu var Malta á odda 1-0, men so vendi gongdin, og Føroyar vunnu dystin trygt.
Helgi Dam Ziska, Høgni Egilstoft Nielsen og John Rødgård vunnu allir, men Silas Eyðsteinsson tapti á fjórða borði. Les meira »
Føroyar vunnu
Tað eydnaðist at vinna tann týðandi dystin móti Monaco í EM-kappingini fyri smátjóðir í talvi í Andorra í kvøld. Tað endaði 2½-1½ til Føroyar.


text:
Norðurlendskur skjalasavnsdagur - ”Opið hús” á Landsskjalasavninum
mentan01-11-2017 - 20:42 - Jóanis Nielsen
Tíðindaskriv.
Norðurlendskur skjalasavnsdagur - ”Opið hús” á Landsskjalasavninum:
SØGULIGAR KELDUR
”Tá Pól hitti krúnprinsin”. Fyrilestur um Danmarkarferð hjá Pól á Látrinum í 1836
Á hvørjum ári verður, í øllum norðurlondum, hildin Skjalasavnsdagur í november mánaði.
Landsskjalasavnið hevur í hesum sambandi ”opið hús” leygardagin 4. november, tá opið er fyri almenninginum frá klokkan 14 til 18. Høvi verður at vitja lesistovu og høvuðsgoymslu í V.U.Hammershaimbsgøtu 11. Vanliga eru tað bert starvsfólk á savninum, ið hava atgongd til goymslurnar
Á Landsskjalasavninum eru skjøl og savnindi, ið viðvíkja nærum øllum í Føroyum.
Savnindi frá 1298 og fram til okkara dagar eru til skjals og siga tey øll frá ymsum, ið er farið fram í Føroyum millum ár og dag.
Nógvu skjølini, ið eru varðveitt á teimum fimm kilometrunum av hillum, ið Landsskjalasavnið rúmar, eru keldur til Føroya søgu. Nógv teirra eru nýtt í sambandi við bókaútgávur, og verða nøkur av hesum tikin fram leygardagin og sýnd fram saman við teimum søguligu og siðsøguligu verkunum tey stuðla undir.
Eisini verður áhugaverdur fyrilestur.
Klokkan 15 fer Sámal Tróndur Finnson Johansen, landsskjalavørður, at halda fyrilestur, ið hann nevnir “Tá Pól hitti krúnprinsin”. Fyrilesturin byggir á ferðadagbók hjá Pól á Látrinum frá ferð hann gjørdi til Danmarkar í 1836.
Fyrilesturin verður í Loftsstovuni á Føroyamálsdeildini.


text:
Skúlar í fotosamstarvi
Tórshavnar Kvøldskúli skipar saman við Tekniska Skúla í Havn fyri kollveltandi fotoverkætlan
Níggju fotonæmingar hjá Tórshavnar Kvøldskúla, sum fotografurin Jón Kragesteen Joensen er lærari hjá, hava í vetur tikið myndir í Listaskálanum í Havn og Plantasjuni uttan um skálan av modellum, sum Tekniski Skúli í Havn hevur útvegað. Næmingar á Tekniska Skúla hava sett modellunum hárið og lagt teimum smyrsl og makeup.
Verkætlanin hjá teimum báðum skúlunum hevur verið ein rættiliga spennandi og ótrúliga kreativ roynd, tí modellirnar hava poserað fyri fotografunum í eini eind av listumhvørvi og teirri tíðum so veðurbardu lundini miðskeiðis í Havn.
Tað ansvekjandi, eygnarívandi, ráa úrslitið er ein merkisverd harmonisk kontrast, ið hevur verið ein sera væleydnað avbjóðing í verkætlanini hjá skúlunum.
Endamálið við hesi fotoverkætlan er at menna og hevja tvørfakligt samstarv millum skúlar, her tað kreativa stendur í fremstu røð, og næmingar fáa innlit í, hvat ein slík verkætlan fevnir um í slíkum átaki.


text:
Ingi Samuelsen
09.06.2017 - 16:49
Tíðindi > Uttanlands > Politikkur
Norðurírski sambandsflokkurin, Democratic Unionist Party, DUP, sær út til at fáa ein týðandi leiklut í bretskum politikki, nú tað er greitt, at Theresa May, forsætisráðharri ætlar at halda fram sum stjórnarleiðari, nú fyri eini viknaðari konservativari stjórn.
- Forsætisráðharrin hevur tosað við meg í morgun, og vit fara nú í samráðingar við konservativa flokkin, segði Arlene Foster, leiðari fyri DUP á einum tíðindafundi í dag.
Hon segði, at endamálið við samráðingunum fór at vera at skapa støðufesti í hesum avbjóðandi tíðum fyri tjóðina.
Arlene Foster fór av tíðindafundinum uttan at svara spurningum frá vælmannaða fjølmiðlaliðinum, skrivar Reuters.
Konservativi flokkurin tapti tjóðartingsvalið í gjár og hevur ikki longur einsamallan meiriluta í tjóðartinginum. Tí er Theresa May bundin av stuðli frá fleiri flokkum, um hon skal sleppa at halda fram.
Norðurírski DUP-flokkurin fekk 10 sessir í tjóðartinginum, og kann sostatt gerast flokkurin, ið trygjar May meirilutan í undirhúsinum.
DUP er flokkurin hjá fyrrverandi protestantiska leiðaranum og prestinum Ian Paisley. Hann stuðlar einum ”bleytum brexit”, sum tey siga, meðan Theresa May vil hava eitt ”hart”.
DUP vann sum sagt 10 av teimum 18 norðirírsku sessunum í undirhúsinum. Flokkurin hevur 28 av 90 sessum í norðurírska tinginum, og situr á einum av trimum norðurírskum sessum í ES-tinginum.


text:
[This text is not available in English]
26. januar 2018 verður Leiðaradaguin 2018 á Hotel Føroyum.
Hetta er dagurin, har vit zooma inn á góða leiðslu!
Leiðaradagurin er dagurin í árinum, har leiðarar í øllum Føroyum fáa høvi at koma saman, at hoyra um og fáa góðan íblástur til sítt leiðarastarv og ikki minst, sparra við aðrar leiðarar.
Ert tú leiðari?
So rokni eg við, at tú ert sum flestu aðrir leiðarar.
Tú hevur eina náttúrliga trongd til at gerast betur.
At menna teg og títt arbeiðspláss.
Nógv kanst tú gera aftan fyri telduskermin á skrivstovuni.
Men ikki alt.
Sum leiðari mást tú út millum fólk
– fyrst og fremst –
títt fólk.
Harnæst mást tú
koma út millum onnur fólk,
at fáa íblástur,
so tú tryggjar tær, at tú fylgir við.
Tryggjar tær, at tú ikki verður eftirbátur.
Kom við til Leiðaradagin 2018.
Kom og ger brúk av hesum einastandandi høvi til
at hitta og práta við aðrar leiðarar.
Ver vælkomin á Leiðaradagin 2018
TEMA: UMDØMI | LORTASPANNIR | DEEPWORK


text:
Hamradun er ein fólkarokkbólkur, ið byggir teirra tónleik á føroyskar sagnir, vísur og kvæði. Bólkurin lat teirra fyrstu útgávu í 2015 og hava spælt á fleiri festivalum og konsertum síðani. Bólkurin er mannaður av Pól Arni Holm – sang, Uni Debess – guitar, John Áki Egholm – guitar, Finnur Hansen – keyboard, Heri Reynheim – bass, Rani Christiansen – trummur!
Hamradun eru væl dámdir millum fólk og vóru eisini nomineraðir til ársins navn á FMA 2016
Vit gleða okkum til duni sum vit væntandi fáa tætt inn at okkum


text:
Ari av Rana
13.04.2018 - 17:14
Tíðindi > Vinna & Tøkni > Ferðavinna
Nógv fólk í ferðavinnuni vóru komin saman í skálan í Kommunuskúlanum í gjár at hoyra um ferðavinnupolitikkin, sum Tórshavnar kommuna hevur orðað og samtykt.
Borgarstjórin fegnaðist um, at so nógv fólk komu til tiltakið. Hon legði fyri við at siga, at ferðavinnan í Føroyum fer at vaksa. Í løtuni verða Føroyar lýstar í altjóða miðlum og á sosialum miðlum sum eitt ferðamál, sum tú bara mást vitja. Í hesi vikuni vóru Føroyar í CBS News, har matferðavinnan varð lýst við KOKS í oddinum.
- Vit vilja í kommununi verða klár til vøksturin, sum vit vænta. Vit vilja saman við øðrum skipa so fyri, at ferðafólkini leggja nógvan pening eftir sær, og at ferðafólkini eisini koma til Føroya alt árið, segði Annika Olsen, borgarstjóri.
Ein altjóða býur
Tórshavnar kommuna hevur sett sær fyri, at hon vil ganga fremst til tess at gera Havnina til ein altjóða bý. Vit skulu verða sjónligari úti í heimi, vit skulu verða umboðað til fleiri tiltøk úti í heimi, og vit skulu kenna tað sum okkara ábyrgd, at Tórshavnar kommuna skal hava fleiri og varandi sambond við aðrar býir, politikarar og fólk við ávirkan. Tí fer alt, sum hevur við altjóða uppgávur at gera, at fylla meira í Tórshavnar kommunu. Og her er ferðavinnan ein avgjørdur viðleikari, skrivar kommunan.
Borgarstjórin segði í síni framløgu, at Býráðið fer at hugsa ferðavinnuna inn í tær raðfestingar og verkætlanir, sum verða framdar. Alt frá størri hentleikum á ítróttarøkinum, sum skulu lúka altjóða krøv, so vit kunnu hýsa kappingum og til ráðstevnur, sum verða hildnar her hjá okkum.
Jákup Sørensen frá NORA hevði eina gestaframløgu, har hann greiddi frá um ferðavinnu, sum er rættað beinleiðis ímóti tiltøkum. Hann vísti í framløguni á dømi um, hvønn týdning tiltøk kunnu hava fyri ferðavinnuna í einum býi


text:
Navn: Eg eiti Hjalti Rasmussen
Leiklutur: Eg leggi rødd til Róa í Snæfalli
Aldur: Eg eri 7 ár
Bústaður: Eg búgvi í einari hugnaligari bygd, ið eitur Norðskáli
Skúli: Eg gangi í øðrum flokki í Frískúlanum í Havn (Velbastað)
Yndisbók: Mær dámar væl at lesa Dunnaldur Dunna bøkur og bløð
Hvar heldur tú jól:
Eg haldi jól saman við mammu, babba, lítlusystir, ommu, abba, gubba, gubbakonu og teirra lítlu Fíu í Norðskála
Hvat er besti jólamaturin:
Dunna! Eg elski dunnu, meeeen um eg kundi valt sjálvur, so hevði eg bara etið Rís à la mande ;)
Besta smákøkan:
Abbakøka. Hon er ein lítil smákøka við súltutoy í miðjuni. Og abba dugir allarbest at baka hesa køku :)


text:
Orð: Petur Jacob Sigvardsen
Viðmerking: Yrktur 14. juni 2009.
Við borð títt, kæri Harri Krist,
har veitir tú mær ferðavist;
títt likam og títt dýra blóð
tað er mær sálarføðslan góð.
Har lív og sælu hvør ein fær,
ið kemur, Krist, til borðs hjá tær
í teirri trúgv, tú sjálvur her
oss syndafyrigeving ber.
Har gert tú, Krist, meg eitt við teg,
tín náðibúni fjalir meg.
Gev, Gud, tað veri lutur mín,
til tú meg tekur heim til tín.
Tøkk fyri sæla lívsins orð
og náðiríka altarborð!
Av vørrum várum lov tí fer,
at fullgjørd er tín frelsugerð!


text:
Orð: Petur Jacob Sigvardsen
Viðmerking: Yrktur 19. juli 2007.
Eg livi, og tit skulu liva!
Tað lyftið, Jesus, sínum gav,
tá teir við sorg og svárum iva,
her mistu Jesus foldum av.
Hann fyrst í grøv tá lagdur varð,
til leiðin heim í himin bar.
Hann hesa heilsan enn vil bera
til síni børn um heimsins lond:
Eg altíð skal hjá tykkum vera,
um enn her bresta kærleiksbond.
Tí einki meir oss skilja skal
frá honum, sum alt gjørdi væl.
Hjálp oss tí Gud í trúgv at stríða
ta stuttu stund á foldum her,
í Himli vára kæru bíða,
tá síðsti róður rógvin er.
Har sameind vit øll verða tá
í hvíta skara Himni á.


text:
Hvalurin
Hvalurin er áttamannafar og hevur neyst í Skálamøl.
Formaður á Hvalinum er Arne Dahl.
Um Hvalin
Í 1930 lótu Garðamenn smíða grindabátin Hvalurin, sum Pól Hammer smíðaði. Sama árið róði Hvalurin kapp á Ólavsøku og vann Ólavsøkuróðurin hjá áttamannaførum hetta árið.
Tá garðamenninir lótu Hvalin smíða, hugsaðu teir ikki bara um ein grindabát, men eisini um ein bát, ið kundi brúkast til kappróður. Tí er Hvalurin eisini smíðaður øðrvísi enn aðrir bátar og hevur eisini tynri borð enn bátar flest. Hvalurin hevur eisini roynst væl sum kappróðrarbátur og hevur vunnið mangan sigurin.


text: Tað gjørdust ikki til heilt so nógv heimsmet, nú annan dag á “Duel in the Pool” stevnuni í Manchester. Amerikanska Rebecca Soni setti við tíðini 1:02.70 heimsmet í 100 bringu, har heimsmetið hjá avstralsku Leisel Jones frá World Cup í Berlin í november var 1:03.00. Amerikanska Julia Smit setti heimsmet í 200 blandað, við tíðini 2.04.60 har heimsmetið hjá ungarsku Evelyn Verraszto á EM í síðstu viku var 2.04.64. Og so setti mennirnir hjá USA við tíðini 3:03.30 heimsmet í 4×100 frí, har heimsmetið hjá Fraklandi frá í fjør var 3:04.98, og har fyrsti maður Nathan Adrian setti flott amerikanskt met á 45.08, umframt at næsti maður svam 100 metrar við flúgvandi starti uppá 44.68 sekund. Samanlagda úrslitið gjørdist, at USA smurdi E-stars av, við 185 stigum ímóti 78.


text:
Sára Ryggshamar Nysted úr Suðuroyar Svimjifelag setti fyri løtu síðani stórt nýtt føroyskt met og juniormet í 400 metra frísvimjing, tá ið hon á EJM 2016 í Hódmezővásárhely í Ungarn svam teinin uppá 4:22.79. Hon átti sjálv metini á 4:24.20 frá SuSvim í januar mánaða.
Tíðin hjá Sáru rakk til eitt 28. pláss av teimum 74 luttakandi, ella eitt 9. pláss um vit hyggja at bara teimum sum eru árgang 2001 ella yngri. Hyggja vit at norðurlondum, so var Sára næstskjótast, 58 hundraðpartar aftanfyri Katrine Bukh Villesen úr Danmark á 4:22.79.


text:
Annika ikki sett eitt oyra av sjálv!
Ófatiligt, at borgarstjórin í Havn leggur eftir landinum fyri ikki at halda avtalur um innikomuveg frá Eysturoyartunlinum, tá Tórshavnar kommuna ikki sjálv hevur sett so mikið sum eitt oyra av til sín part av innkomuvegnum
Nú um dagarnar finst Annika Olsen, borgarstjóri í Havn, at landinum, tí tað ikki heldur tær avtalur, ið eru gjørdar um innkomuveg til Havnina, sum skal standa klárur, tá Eysturoyartunnilin er liðugur. Men, sum ikki einaferð, skurrar øgiligt í oyrunum, tá hon fer at tosa um milliónir til verkætlanina.
Veruleikin er jú, at Annika Olsen sjálv ikki hevur tikið stig til at seta so mikið sum eina einastu krónu av á fíggjarætlanini hjá Tórshavnar kommunu næsta ár. At hon so haraftrat kemur so ketta upp úr høvdatrog og vil hava landið at játta pengar, er heilt kostiligt.
Heldur átti borgarstjórin at fortalt almenninginum, hví Tórshavnar kommuna ikki játtar nakað til sín part, og eg kundi hugsað mær at spurt, hví so er. Er hetta lesarabrævið frá Anniku Olsen bara enn ein roynd at flyta fokus frá vantandi viljanum hjá býráðsmeirilutanum at loysa tey mál, sum eru í gerandisdegnum?
Undanfarna býráð setti pengar av, so kommunali parturin av innkomuvegnum kundi gerast, men Annika & Co. hava einki sett av, so tí ber illa til at krevja, at landið skal gera sítt, tí tað ger kommunan ikki.
Sjálvgjørt er væl gjørt
Tórshavnar kommuna kundi saktans farið í gongd við kommunala partin av vegnum alt fyri eitt, tí ein fullfíggjað ætlan var gjørd, sáttmáli millum Føroya landsstýri og Tórshavnar kommunu var gjørdur og einmælt samtyktur í býráðnum. Í veruleikanum var alt klárt, so hetta samstarv millum land og kommunu kundi blivið ein sólskinssøga – men tað skuldi fyri ein og hvønn prís avmonterast av verandi býráðsmeirlutanum.
Tíverri fyri Anniku Olsen, hugsaðu hon og hennara partafólk ikki um avleiðingarnar, tá hon setti stoppskeltið fyri og segði, at nú skuldi tunnil gerast í staðin, tí ætlanin hjá undanfarna býráð ikki kundi brúkast. Fyri tað fyrsta var talan um eina óbrúliga fantasiloysn og fyri tað næsta, var hetta nakað, ið slett ikki hevði verið viðgjørt í býráðnum. Soleiðis fekk Annika Olsen forpurrað, at málið gekk sína skjótu og náttúrligu gongd!
Tað vísti seg eisini skjótt, at henda stóra verkætlan og hugsan slett ikki stóð mát og ei heldur kundi gjøgnumførast. Men tíbetur snaraði núverandi býráðsmeiriluti langt um leingi 180 stig og tók nú brádliga undir við undanfarna býráð, so tað nú aftur var upprunaliga ætlanin, ið sáttmáli og semja hevði verið um, ið skuldi brúkast.
Kom í gongd, Annika
Trupulleikin er bara, at verðin stendur ikki í stað, og tá Annika Olsen valdi at sáa iva um ta ætlan, ið longu var sett út í kortið, bleiv tað sjálvandi eisini hon, ið bremsaði fyri fígging og øllum, ið annars skuldi sloppið at gingið sína gongd. At hon nú leikar í við einum lesarabrævi, broytir einki, nú hon ikki so frægt sum fær sín egna kassa at spýta í.
Í veruleikanum skal Annika Olsen vera glað fyri, at tað eru onnur, ið hava eyguni opin og fylgja við, tí parturin hjá landinum er í bestu hondum. Løgtingið fer at játta tað, ið skal játtast til hesa verkætlan á løgtingsfíggjarætlanini fyri 2018, soleiðis sum gamli býráðsmeirilutin gjørdi avtalu við landsstýrið um. Eisini í framtíðini fer landið at gera sítt, so henda stóra verkætlan, ið fer at fáa so stóran týdning fyri Føroyar, verður gjøgnumførd.
Spurningurin er hinvegin, um Annika Olsen megnar at fáa sín egna meiriluta í Tórshavnar býráð at gera tað, ið gerast skal har! So leingi kommunali parturin av innkomuvegnum ikki er raðfestur við einari einastu krónu, ber ikki til at rópa og gorra um, at onnur skulu játta pengar.
Kom í gongd, Annika Olsen, og rek nú politikk í dagsins veruleika, so vit fáa bæði innkomuveg og tunnil lidnan til tíðina. Fá skil upp á raðfestingarnar í Tórshavnar kommunu, tí áðrenn tað er hent, kann eingin taka býráðsmeirilutan í høvuðsstaðnum fyri fult!
Heðin Mortensen
býráðs- og løgtingmaður


text:
Fótbóltsskúli við Stórá
TB | 06/06/15
Fótbóltsskúlin hjá TB verður aftur í ár. Hann verður við Stórá frá 11. august til og við 13. august.
Lars Heiliger ungdómsvenjari hjá VfB Stuttgart undirvísir allar dagarnar saman við høvuðsungdómsvenjaranum hjá TB, Pól F. Joensen, okkara egnu venjarum og øðrum dugnaligum fólkum.
Fótbóltsskúlin er ætlaður børnum millum 6-16 ár.
Luttakararnir fáa:
- barnabuffét allar dagarnar
- handklæði
- drekkidunk
- skóhorn
- diplom
- ein fótbólt við autografi.
Tilmelding við at flyta peningin á konto 6460-1754167 áðrenn 14. juli.
Kostnaður fyri hvønn kr. 500,-
Diplomini verða handaði í skúlagarðinum 13. august kl. 14.00, har foreldur og onnur eru vælkomin.
Minst til at viðmerkja navn og aldur á barni/børnum.
Ungdómsdeildin TB


text:
Spennandi talentir longja við TB
TB | 01/11/12
At TB hevur gjørt eitt miðvíst og gott ungdómsarbeiði í nøkur ár, sæst aftur á mongdini av leikarum, ið umboða ungdómslandsliðini. Heili fýra evnaríkir unglingar umboða í løtuni U19 landsliðið, umframt at okur eisini hava ein leikara á A landsliðnum. Tvøroyrar Bóltfelag kann í dag, við stórari gleði, kunngera, at tveir av hesum u-landsliðsleikarum, umframt ein leikari, sum kann fáa sítt veruliga gjøgnumbrot, um álit verður givið honum, hava endurnýggjað sáttmála sín við barndómsfelagið. Fleiri leikarar eru eisini væntandi, komandi dagarnir. Hesar undirskriftir senda ein greiðan boðskap, og hann er, at TB ætla sær okkurt. Broytingar eru hendar á Tvøroyri, og okur tosta eftir sigrum.
Framtíðin hjá TB kann ikki annað enn verða bjørt, tí við sovorðnum stórtalentum, sum felagið hevur at ráða yvir, skal tað vera løgið, um tað ikki eydnast ítróttarliga. Mong monsunin er bógvað gjøgnum árini, og okur, ið varða av felagnum tora nú at lýta frameftir, við vón, dirvi og áræði. TB skal aftur teljast millum tey sterku liðini í bestu deildini !!!
TEITUR JUSTINUSSEN
Fyrsti leikarin jeg vil umrøða, er 19 ára gamli Teitur Justinussen. Meðan Teir yngru, Eirikur og Poul hava spælt fleiri Effodeildardystir, og eisini eru slopnir á ungdómslandslið, so er Teitur Justinussen onki aftanfyri. Teitur er ein teknikari av Guðs náði, og fær hann álitið, kann hann blíva ein framúrskarandi spælari fyri TB. Hann hevur nógvar dygdir, og kann nýtast í álopinum, umframt á sokallaða 10-aranum. T.e. bindiliðið millum miðvøllin og álopið, við heldur leysari kreativum teymum. Verður tað givið Teiti álit, so fáa okur eitt spennandi álop, tað er púra sikkurt. Teitur hevur nú sáttmála við TB fram til oktober mánað í 2014.
EIRIKUR MAGNUSARSON
18 ára gamli Eirikur er ein harttaklandi verjuleikari, sum síðan hann slapp at loysa Magnar Vang av í 2011, veruliga hevur bitið seg fastan í besta hópin. Í harðari kapping við Magnar Vang og Gunnleif Olsen, hevur ungi og sterki verjuleikarin úr Fámjin megnað at vunnið seg til eitt byrjunarpláss. Hann hevur røkt uppgávuna sera væl, og skuldi tað verið nakað, man kundi ynskt sær meira av Eiriki, so er tað, at verða ein størri hóttan offensivt. Hetta hevur tó nakað við spælistíl at gera, og um venjarin gevur boð um nakað annað. Ivist ikki í, at Eirikur bleiv enn betur, um hann slapp at skapa yvirtalstøður offensivt.
Hvussu er og ikki, so gleðast okur øll yvir, at Eirikur, eins og Teitur, verður verandi í TB, í øllum førum, fram til oktober í 2014.
POUL INGASON
Størsta álopstalentið í føroyskum fótbólti, seinastu mongu árini, hann eiga okur í TB. Talan er sjálvandi um unga og sterka Poul Ingason, sum hóast sín unga aldur, longu er fastur kring Effodeildarhópin, umframt at hann eisini er fastur fúsur á U19 landsliðnum. Hann var frammanundan eisini partur av U17 landsliðnum í tvey ár.
Styrkirnar hjá 17 ára gamla Poul eru eyðsýndar. Við sínum imponerandi fysikki, og nærum djóriskari málsvongd, er hann ein sannur fongur at hava. Okur vænta at síggja Poul koma stormandi úr startblokkinum longu frá kappingarbyrjan, og at hansara framtíð er bjørt, tað er øllum greitt. Eitt máltev, ið kendi týski málslúkurin frá 1970-unum, Gerd Müller hevði verið stoltur av. Gerd Müller fekk eyknevnið Der Bomber, ið merkir bombarin. Eyknevnið fekk hann, so skjótt hann byrjarði at bomba bóltarnir í mál fyri felag og landslið. Í unga Poul Ingason, eigur TB sín egna BOMBARA. So watch out !!
Yvir teir næstu dagarnir, fara okur at greiða meira frá hópinum hjá okkara kæra felagi, og tá okur hava fingið eina greiðari ábending um, hvussu hópurin endaliga fer at síggja út, fara okur at geva eitt boð um, hvat ein realistisk endalig støða er hjá TB í Effodeildini í 2013. Hesir tríggir spennandi ungu leikararnir, ið nú hava longt við barndómsfelagið, eru byrjanin.
Bestu eydnu í komandi ár dreingir
Drívið á !!!